title: Σύσταση του Συμβουλίου, της 13ης Ιουλίου 2018, σχετικά με το εθνικό πρόγραμμα μεταρρυθμίσεων της Λετονίας για το 2018 και τη διατύπωση γνώμης του Συμβουλίου σχετικά με το πρόγραμμα σταθερότητας της Λετονίας για το 2018

text:
               10.9.2018

               EL

               Επίσημη Εφημερίδα της Ευρωπαϊκής Ένωσης

               C 320/60

      ΣΫΣΤΑΣΗ ΤΟΥ ΣΥΜΒΟΥΛΊΟΥ
      της 13ης Ιουλίου 2018
      σχετικά με το εθνικό πρόγραμμα μεταρρυθμίσεων της Λετονίας για το 2018 και τη διατύπωση γνώμης του Συμβουλίου σχετικά με το πρόγραμμα σταθερότητας της Λετονίας για το 2018
      (2018/C 320/13)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 5 παράγραφος 2,
      Έχοντας υπόψη τη σύσταση της Ευρωπαϊκής Επιτροπής,
      Έχοντας υπόψη τα ψηφίσματα του Ευρωπαϊκού Κοινοβουλίου,
      Έχοντας υπόψη τα συμπεράσματα του Ευρωπαϊκού Συμβουλίου,
      Έχοντας υπόψη τη γνώμη της Επιτροπής Απασχόλησης,
      Έχοντας υπόψη τη γνώμη της Οικονομικής και Δημοσιονομικής Επιτροπής,
      Έχοντας υπόψη τη γνώμη της Επιτροπής Κοινωνικής Προστασίας,
      Έχοντας υπόψη τη γνώμη της Επιτροπής Οικονομικής Πολιτικής,
      Εκτιμώντας τα ακόλουθα:

                  (1)

                  Στις 22 Νοεμβρίου 2017 η Επιτροπή εξέδωσε την Ετήσια Επισκόπηση της Ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 για τον συντονισμό των οικονομικών πολιτικών. Έλαβε δεόντως υπόψη της τον ευρωπαϊκό πυλώνα κοινωνικών δικαιωμάτων, όπως διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (2), η Επιτροπή εξέδωσε επίσης την έκθεση του μηχανισμού επαγρύπνησης, στην οποία η Λετονία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημερομηνία η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ. Η σύσταση αυτή εγκρίθηκε από το Ευρωπαϊκό Συμβούλιο στις 22 Μαρτίου 2018. Στις 14 Μαΐου 2018 το Συμβούλιο εξέδωσε τη σύσταση για την οικονομική πολιτική της ζώνης του ευρώ (3) («σύσταση για τη ζώνη του ευρώ»).

                  (2)

                  Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, η Λετονία θα πρέπει να διασφαλίσει την πλήρη και έγκαιρη εφαρμογή της σύστασης για τη ζώνη του ευρώ, όπως αντικατοπτρίζεται στις κατωτέρω συστάσεις, ιδίως δε στις συστάσεις 1 και 2.

                  (3)

                  Η έκθεση χώρας του 2018 για τη Λετονία δημοσιεύθηκε στις 7 Μαρτίου 2018. Στην έκθεση αξιολογήθηκε η πρόοδος της Λετονίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 11 Ιουλίου 2017 (4), η συνέχεια που δόθηκε στις συστάσεις ανά χώρα που είχαν εκδοθεί κατά τα προηγούμενα έτη και η πρόοδος της Λετονίας ως προς την επίτευξη των εθνικών στόχων της στρατηγικής «Ευρώπη 2020».

                  (4)

                  Στις 11 Απριλίου 2018 η Λετονία υπέβαλε το εθνικό πρόγραμμα μεταρρυθμίσεων για το 2018 και στις 16 Απριλίου 2018 το πρόγραμμα σταθερότητας για το 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

                  (5)

                  Οι σχετικές συστάσεις ανά χώρα ελήφθησαν υπόψη στον προγραμματισμό των Ευρωπαϊκών Διαρθρωτικών και Επενδυτικών Ταμείων (ΕΔΕΤ) για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (5), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες σχετικά με το πώς θα μπορούσε να κάνει χρήση της διάταξης αυτής σε κατευθυντήριες γραμμές για την εφαρμογή των μέτρων που συνδέουν την αποτελεσματικότητα των ΕΔΕΤ με την υγιή οικονομική διακυβέρνηση.

                  (6)

                  Η Λετονία υπόκειται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Στο Πρόγραμμα Σταθερότητας του 2018, η κυβέρνηση σχεδιάζει επιδείνωση του ονομαστικού ισοζυγίου από έλλειμμα 0,5 % του ΑΕΠ το 2017 σε έλλειμμα 0,9 % του ΑΕΠ το 2018 και το 2019 και στη συνέχεια βελτίωση σε 0,4 % του ΑΕΠ το 2020 και το 2021. Η πορεία αυτή αναμένεται να είναι συνεπής προς τον μεσοπρόθεσμο δημοσιονομικό στόχο για διαρθρωτικό έλλειμμα ύψους 1 % του ΑΕΠ και τις επιτρεπόμενες αποκλίσεις βάσει της μεταρρύθμισης των συντάξεων και της ρήτρας διαρθρωτικών μεταρρυθμίσεων για τον τομέα της ιατροφαρμακευτικής περίθαλψης. Το εκ νέου υπολογισθέν (6) έλλειμμα του διαρθρωτικού ισοζυγίου εκτιμάται ότι θα αυξηθεί από – 1,2 % του ΑΕΠ το 2017 σε – 1,7 % του ΑΕΠ το 2018 και ότι στη συνέχεια θα μειωθεί στο – 1,5 % του ΑΕΠ το 2019. Σύμφωνα με το πρόγραμμα σταθερότητας του 2018, ο δείκτης του χρέους γενικής κυβέρνησης προς το ΑΕΠ αναμένεται να μειωθεί από 40,1 % του ΑΕΠ το 2017 σε 36 % του ΑΕΠ μέχρι το 2021. Οι προβλέψεις για την αύξηση του ΑΕΠ του προγράμματος σταθερότητας του 2018 φαίνεται να είναι ιδιαίτερα ευνοϊκές για το 2018 και ευλογοφανείς για το 2019, σε σύγκριση με τις προβλέψεις της Επιτροπής. Οι κίνδυνοι που περιβάλλουν τη δημοσιονομική κατάσταση παραμένουν, λόγω της αισιόδοξης πρόβλεψης για την απόδοση των μέτρων βελτίωσης της φορολογικής συμμόρφωσης.

                  (7)

                  Στις 11 Ιουλίου 2017 το Συμβούλιο συνέστησε στη Λετονία να εκπληρώσει τον μεσοπρόθεσμο δημοσιονομικό της στόχο για το 2018 λαμβάνοντας υπόψη τα περιθώρια που συνδέονται με την υλοποίηση της συστημικής μεταρρύθμισης του συνταξιοδοτικού συστήματος και των διαρθρωτικών μεταρρυθμίσεων για τις οποίες έχει χορηγηθεί προσωρινή απόκλιση. Τούτο συνάδει με μέγιστο ονομαστικό ρυθμό αύξησης των καθαρών πρωτογενών δημόσιων δαπανών (7) ύψους 6,0 % το 2018, που αντιστοιχεί σε επιτρεπόμενη επιδείνωση του διαρθρωτικού ισοζυγίου κατά 0,3 % του ΑΕΠ. Με βάση τις εαρινές προβλέψεις της Επιτροπής του 2018, υπάρχει κίνδυνος σημαντικής απόκλισης από τον μεσοπρόθεσμο δημοσιονομικό στόχο το 2018. Ωστόσο, λόγω του καλύτερου από το αναμενόμενο αποτελέσματος για το 2017, ο κίνδυνος αυτός μπορεί να είναι χαμηλότερος το 2018. Ταυτόχρονα, το εργαλείο ευλογοφάνειας με βάση τις εαρινές προβλέψεις της Επιτροπής του 2018 δείχνει ότι υπάρχει υψηλός βαθμός αβεβαιότητας που περιβάλλει την εκτίμηση του κενού παραγωγής για τη Λετονία βάσει της κοινής μεθοδολογίας. Εάν επιβεβαιωθούν, τα στοιχεία αυτά θα ληφθούν υπόψη στην εκ των υστέρων αξιολόγηση για το 2018, την άνοιξη του 2019.

                  (8)

                  Το 2019 η Λετονία θα πρέπει να επιτύχει τον μεσοπρόθεσμο δημοσιονομικό στόχο της, λαμβάνοντας υπόψη το προσωρινό περιθώριο που συνδέεται με την υλοποίηση της διαρθρωτικής μεταρρύθμισης στον τομέα της ιατροφαρμακευτικής περίθαλψης το οποίο εγκρίθηκε για την περίοδο 2017-2019. Τούτο συνάδει με μέγιστο ονομαστικό ρυθμό αύξησης των καθαρών πρωτογενών δημόσιων δαπανών ύψους 4,3 % το 2019, που αντιστοιχεί σε απαιτούμενη βελτίωση του διαρθρωτικού ισοζυγίου κατά 0,4 % του ΑΕΠ. Με βάση τις προβλέψεις της Επιτροπής (άνοιξη 2018), υπάρχει κίνδυνος σημαντικής απόκλισης από την απαίτηση αυτή τόσο το 2019 όσο και το σύνολο της διετίας 2018 και 2019. Γενικά, το Συμβούλιο είναι της γνώμης ότι θα πρέπει να ληφθούν τα αναγκαία μέτρα από το 2018 προς συμμόρφωση με τις διατάξεις του Συμφώνου Σταθερότητας και Ανάπτυξης.

                  (9)

                  Η εισοδηματική ανισότητα στη Λετονία είναι υψηλή. Ο λόγος του εισοδήματος του πλουσιότερου 20 % των νοικοκυριών προς το εισόδημα του φτωχότερου 20 % ήταν 6,3 το 2017, από τους υψηλότερους στην Ένωση, καθώς η αναδιανομή του εισοδήματος μέσω του συστήματος φορολογίας-παροχών είναι χαμηλότερη. Το φορολογικό σύστημα της Λετονίας έχει αναδιοργανωθεί και η προοδευτικότητα του φόρου εισοδήματος φυσικών προσώπων έχει ενισχυθεί· ωστόσο, η φορολογική επιβάρυνση για τους χαμηλόμισθους εξακολουθεί να είναι υψηλή και αποθαρρύνει την επίσημη απασχόληση. Η φορολογική μεταρρύθμιση είναι περιορισμένη σε ό,τι αφορά τη μετατόπιση της φορολογίας προς πηγές λιγότερο επιζήμιες για την ανάπτυξη και την επίτευξη του διακηρυγμένου στόχου πολιτικής ο οποίος συνίσταται στην αύξηση του μεριδίου των φορολογικών εσόδων στο ΑΕΠ. Το χαμηλό μερίδιο των φορολογικών εσόδων στο ΑΕΠ περιορίζει τους πόρους για τη βιώσιμη παροχή δημόσιων υπηρεσιών και κοινωνικής ένταξης. Οι δυνατότητες εσόδων από τη φορολόγηση ακινήτων και κεφαλαίου δεν αξιοποιούνται επαρκώς σε σχέση με άλλες χώρες της Ένωσης. Παρά την πρόοδο που έχει σημειωθεί στην καταπολέμηση της φοροδιαφυγής, η φορολογική συμμόρφωση εξακολουθεί να συνιστά σοβαρή πρόκληση.

                  (10)

                  Οι αδυναμίες στο δίχτυ κοινωνικής ασφάλειας αντικατοπτρίζονται στο υψηλό ποσοστό ατόμων που αντιμετωπίζουν κίνδυνο φτώχειας ή κοινωνικού αποκλεισμού και υποδηλώνουν την ύπαρξη προκλήσεων όσον αφορά το ελάχιστο εισόδημα, τις συντάξεις και την ένταξη των ατόμων με αναπηρία. Τα ποσοστά φτώχειας μεταξύ των ατόμων με αναπηρία και των ηλικιωμένων έχουν αυξηθεί κατά τα τελευταία έτη και είναι από τα υψηλότερα στην Ένωση. Η μεταρρύθμιση σχετικά με το ελάχιστο εισόδημα, που εξαγγέλθηκε το 2014, δεν έχει ακόμα υλοποιηθεί, γεγονός που επηρεάζει αρνητικά τα φτωχότερα νοικοκυριά. Η επάρκεια των παροχών κοινωνικής πρόνοιας αυξήθηκε απλώς ελαφρώς και εξακολουθεί να είναι χαμηλή. Οι ελάχιστες συντάξεις γήρατος δεν έχουν αυξηθεί από το 2006. Το ποσοστό των ατόμων που αντιμετωπίζουν σοβαρή στέρηση στέγασης είναι από τα υψηλότερα στην Ένωση ενώ η κοινωνική στέγη σπανίζει.

                  (11)

                  Η αγορά εργασίας συρρικνώνεται λόγω των δυσμενών δημογραφικών εξελίξεων και της μετανάστευσης. Ενώ η αύξηση της απασχόλησης περιορίζεται λόγω της μείωσης της προσφοράς εργατικού δυναμικού, οι ευκαιρίες απασχόλησης ποικίλλουν ανάλογα με την περιφέρεια και το επίπεδο δεξιοτήτων. Η μεταρρύθμιση των προγραμμάτων σπουδών στον τομέα της επαγγελματικής εκπαίδευσης και κατάρτισης, με στόχο την ευθυγράμμιση της εκπαίδευσης με τις σύγχρονες απαιτήσεις δεξιοτήτων, έχει σημειώσει πρόοδο. Ωστόσο, απαιτούνται περισσότερες προσπάθειες για την πλήρη εφαρμογή της μεταρρύθμισης και την αύξηση της συμμετοχής τόσο για την αρχική όσο και για τη συνεχή επαγγελματική εκπαίδευση και κατάρτιση. Έχει ξεκινήσει η εφαρμογή της νέας προσέγγισης μάθησης στον χώρο εργασίας, με τη συμμετοχή των κοινωνικών εταίρων και των επιχειρήσεων. Ωστόσο, λίγοι σπουδαστές είναι εγγεγραμμένοι στο σύστημα αυτό. Η συμμετοχή των ενηλίκων στη μάθηση έχει αυξηθεί απλώς ελαφρώς ενώ η συμμετοχή των ανέργων σε ενεργητικά μέτρα για την αγορά εργασίας είναι χαμηλότερη απ' ό,τι στα περισσότερα κράτη μέλη. Τούτο αποτελεί πηγή ανησυχίας, δεδομένης της υψηλής ανεργίας μεταξύ των ανειδίκευτων. Σε ένα ευρύτερο πλαίσιο, η ενίσχυση της ικανότητας των κοινωνικών εταίρων είναι σημαντική για την ενίσχυση της συμμετοχής τους.

                  (12)

                  Στο σύστημα υγείας συντελούνται μεταρρυθμίσεις. Η αύξηση της χρηματοδότησης για την ιατροφαρμακευτική περίθαλψη αναμένεται να αποτελέσει απάντηση σε ορισμένους περιορισμούς πρόσβασης που συνδέονται με τα ετήσια όρια παροχών και τους μεγάλους χρόνους αναμονής. Ωστόσο, η δημόσια χρηματοδότηση για την ιατροφαρμακευτική περίθαλψη εξακολουθεί να είναι πολύ χαμηλότερη από τον μέσον όρο της Ένωσης και δεν έχουν ακόμη ληφθεί μέτρα αύξησης της αποδοτικότητας, συμπεριλαμβανομένων αποτελεσματικών μέτρων πρόληψης, εξορθολογισμού του νοσοκομειακού τομέα, ενίσχυσης της πρωτοβάθμιας περίθαλψης και στοχευμένης διαχείρισης της ποιότητας. Τα αποτελέσματα στον τομέα της υγείας είναι σχετικά πενιχρά και η έγκαιρη πρόσβαση σε οικονομικά προσιτή ιατροφαρμακευτική περίθαλψη για όλους, εξακολουθεί να αποτελεί πηγή ανησυχίας. Οι υψηλές άμεσες πληρωμές από τους ασθενείς και η κατανομή των υπηρεσιών υγείας σε δύο κατηγορίες («πλήρεις» και «ελάχιστες») κινδυνεύουν να περιορίσουν την πρόσβαση για ορισμένες ομάδες και να οδηγήσουν σε βλαβερές συνέπειες για την υγεία.

                  (13)

                  Οι αδυναμίες στην ποιότητα των κανονιστικών ρυθμίσεων και η χαμηλή αποδοτικότητα και αποτελεσματικότητα της δημόσιας διοίκησης είναι επιζήμιες για το επιχειρηματικό περιβάλλον. Το 2017 η κυβέρνηση ενέκρινε φιλόδοξο πρόγραμμα μεταρρυθμίσεων για μεγαλύτερη ευελιξία και περισσότερο επαγγελματισμό στον δημόσιο τομέα, με στόχο τη βελτίωση της αποδοτικότητας μέσω μειώσεων του προσωπικού και κεντρικής διαχείρισης των λειτουργιών υποστήριξης, ενισχύοντας τις πληρωμές βάσει επιδόσεων και αυξάνοντας τη διαφάνεια. Το σχέδιο αυτό, ωστόσο, περιορίζεται στην κεντρική διοίκηση, μολονότι σημαντική βελτίωση της αποδοτικότητας θα μπορούσε επίσης να επιτευχθεί σε επίπεδο της τοπικής αυτοδιοίκησης. Οι κρατικές επιχειρήσεις, οι οποίες αντιπροσωπεύουν μεγάλο μερίδιο της οικονομίας, συντονίζονται σε επίπεδο κυβέρνησης. Ενώ οι εταιρείες που ανήκουν στην κεντρική κυβέρνηση υπόκεινται σε κεντρικό πλαίσιο εταιρικής διακυβέρνησης, οι λιμένες και οι επιχειρήσεις που ανήκουν σε δήμους παραμένουν εκτός του εν λόγω μηχανισμού.

                  (14)

                  Η διαφθορά εξακολουθεί να υπονομεύει το επιχειρηματικό περιβάλλον της Λετονίας, ενώ η πρόληψη της σύγκρουσης συμφερόντων εξακολουθεί να είναι άκαμπτη και τυπολατρική. Η καθυστέρηση στην εκπόνηση νομοθεσίας σχετικά με την προστασία των μαρτύρων δημοσίου συμφέροντος είναι επιζήμια για την υποχρέωση λογοδοσίας και την αποδοτικότητα της δημόσιας διοίκησης. Η ρύθμιση της διαδικασίας αφερεγγυότητας έχει ενισχυθεί σημαντικά τα τελευταία χρόνια, περιορίζοντας τις δυνατότητες καταχρήσεων. Ωστόσο το Δικαστικό Συμβούλιο ενθάρρυνε τη διερεύνηση κατηγοριών για καταχρήσεις του συστήματος αφερεγγυότητας κατά το παρελθόν, με την επανεξέταση ορισμένων υποθέσεων. Το Δικαστικό Συμβούλιο συνέστησε τη βελτίωση της αξιολόγησης των επαγγελματικών προσόντων των δικαστών και την επανεξέταση των προβλεπόμενων πειθαρχικών μέτρων.

                  (15)

                  Οι λετονικές τράπεζες που εξυπηρετούν πελάτες που δεν είναι μόνιμοι κάτοικοι, είναι εκτεθειμένες σε υψηλό κίνδυνο εμπλοκής σε νομιμοποίηση εσόδων από παράνομες δραστηριότητες. Τούτο δημιουργεί προκλήσεις για την ακεραιότητα του χρηματοπιστωτικού συστήματος, μπορεί να βλάψει τη φήμη του αλλά και να επηρεάσει αρνητικά τις επενδύσεις και την οικονομική ανάπτυξη. Πρόσφατα ενισχύθηκε το πλαίσιο για την καταπολέμηση της νομιμοποίησης εσόδων από παράνομες δραστηριότητες· θα απαιτηθούν συνεχείς προσπάθειες για να επιτευχθεί βιώσιμη βελτίωση. Η Λετονία θέσπισε πρόσφατα νόμο που αποσκοπεί στον σημαντικό περιορισμό της έκθεσης του λετονικού χρηματοπιστωτικού τομέα σε κινδύνους νομιμοποίησης εσόδων από παράνομες δραστηριότητες. Τα βασικά στοιχεία είναι η ενίσχυση της ανταλλαγής πληροφοριών μεταξύ χρηματοπιστωτικών ιδρυμάτων και υπηρεσιών επιβολής του νόμου και ο περιορισμός των συναλλαγών με εικονικές επιχειρήσεις. Οι συνέπειες του νόμου, καθώς και η αποτελεσματικότητά του, θα πρέπει να αποτελούν αντικείμενο παρακολούθησης.

                  (16)

                  Στο πλαίσιο του Ευρωπαϊκού Εξαμήνου του 2018, η Επιτροπή προέβη σε ολοκληρωμένη ανάλυση της οικονομικής πολιτικής της Λετονίας και τη δημοσίευσε στην έκθεση του 2018 για τη χώρα. Επίσης, αξιολόγησε το πρόγραμμα σταθερότητας για το 2018, το εθνικό πρόγραμμα μεταρρυθμίσεων για το 2018, καθώς και τη συνέχεια που δόθηκε στις συστάσεις που είχαν απευθυνθεί προς τη Λετονία κατά τα προηγούμενα έτη. Η Επιτροπή έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Λετονία, αλλά και το βαθμό συμμόρφωσής τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε επίπεδο Ένωσης κατά τη διαμόρφωση μελλοντικών εθνικών αποφάσεων.

                  (17)

                  Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας για το 2018 και η γνώμη του (8) αποτυπώνεται ιδίως στη σύσταση 1.

            ΣΥΝΙΣΤΑ στη Λετονία να λάβει μέτρα το 2018 και το 2019 προκειμένου:

                  1.

                  Να εκπληρώσει τον μεσοπρόθεσμο δημοσιονομικό στόχο το 2019, λαμβάνοντας υπόψη τα περιθώρια που συνδέονται με την υλοποίηση των διαρθρωτικών μεταρρυθμίσεων για τις οποίες έχει χορηγηθεί προσωρινή απόκλιση. Να μειώσει τη φορολόγηση των χαμηλών εισοδημάτων, μετατοπίζοντας τη φορολόγηση σε άλλες πηγές, ιδίως κεφάλαιο και ακίνητα, και βελτιώνοντας τη φορολογική συμμόρφωση.

                  2.

                  Να βελτιώσει την επάρκεια των παροχών ελάχιστου εισοδήματος, των κατώτατων συντάξεων γήρατος και της εισοδηματικής στήριξης για τα άτομα με αναπηρία. Να αυξήσει τη διασύνδεση της επαγγελματικής εκπαίδευσης και κατάρτισης με την αγορά εργασίας και να προαγάγει την αναβάθμιση των δεξιοτήτων των ανειδίκευτων εργαζομένων και των ατόμων που αναζητούν εργασία. Να βελτιώσει την προσβασιμότητα, την ποιότητα και την οικονομική αποδοτικότητα του συστήματος ιατροφαρμακευτικής περίθαλψης.

                  3.

                  Να ενισχύσει την αποδοτικότητα του δημόσιου τομέα, ιδίως όσον αφορά τις αρχές τοπικής αυτοδιοίκησης και τις κρατικές επιχειρήσεις. Να ενισχύσει την υποχρέωση λογοδοσίας της δημόσιας διοίκησης, με την προστασία των μαρτύρων δημοσίου συμφέροντος, την πρόληψη των συγκρούσεων συμφερόντων και την παρακολούθηση των αποτελεσμάτων της εν εξελίξει αξιολόγησης των διαδικασιών αφερεγγυότητας του παρελθόντος.

         Βρυξέλλες, 13 Ιουλίου 2018.

               Για το Συμβούλιο

               Ο Πρόεδρος

            H. LÖGER

         (1)  ΕΕ L 209 της 2.8.1997, σ. 1.

         (2)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

         (3)  ΕΕ C 179 της 25.5.2018, σ. 1.

         (4)  ΕΕ C 261 της 9.8.2017, σ. 1.

         (5)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

         (6)  Κυκλικά προσαρμοσμένο ισοζύγιο, μη συνυπολογιζομένων έκτακτων και άλλων προσωρινών μέτρων, όπως υπολογίσθηκε εκ νέου από την Επιτροπή με χρησιμοποίηση της από κοινού συμφωνηθείσας μεθοδολογίας.

         (7)  Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται.

         (8)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.


title: Σύσταση του Συμβουλίου, της 13ης Ιουλίου 2018, σχετικά με το εθνικό πρόγραμμα μεταρρυθμίσεων της Τσεχικής Δημοκρατίας για το 2018 και τη διατύπωση γνώμης του Συμβουλίου σχετικά με το πρόγραμμα σύγκλισης της Τσεχικής Δημοκρατίας για το 2018

text:
               10.9.2018

               EL

               Επίσημη Εφημερίδα της Ευρωπαϊκής Ένωσης

               C 320/12

      ΣΫΣΤΑΣΗ ΤΟΥ ΣΥΜΒΟΥΛΊΟΥ
      της 13ης Ιουλίου 2018
      σχετικά με το εθνικό πρόγραμμα μεταρρυθμίσεων της Τσεχικής Δημοκρατίας για το 2018 και τη διατύπωση γνώμης του Συμβουλίου σχετικά με το πρόγραμμα σύγκλισης της Τσεχικής Δημοκρατίας για το 2018
      (2018/C 320/03)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 9 παράγραφος 2,
      Έχοντας υπόψη τη σύσταση της Ευρωπαϊκής Επιτροπής,
      Έχοντας υπόψη τα ψηφίσματα του Ευρωπαϊκού Κοινοβουλίου,
      Έχοντας υπόψη τα συμπεράσματα του Ευρωπαϊκού Συμβουλίου,
      Έχοντας υπόψη τη γνώμη της Επιτροπής Απασχόλησης,
      Έχοντας υπόψη τη γνώμη της Οικονομικής και Δημοσιονομικής Επιτροπής,
      Έχοντας υπόψη τη γνώμη της Επιτροπής Κοινωνικής Προστασίας,
      Έχοντας υπόψη τη γνώμη της Επιτροπής Οικονομικής Πολιτικής,
      Εκτιμώντας τα ακόλουθα:

                  (1)

                  Στις 22 Νοεμβρίου 2017 η Επιτροπή εξέδωσε την Ετήσια Επισκόπηση της Ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 για τον συντονισμό των οικονομικών πολιτικών. Λήφθηκε δεόντως υπόψη ο ευρωπαϊκός πυλώνας κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (2), η Επιτροπή εξέδωσε επίσης την έκθεση του μηχανισμού επαγρύπνησης, στην οποία η Τσεχική Δημοκρατία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

                  (2)

                  Η έκθεση χώρας του 2018 για την Τσεχική Δημοκρατία δημοσιεύτηκε στις 7 Μαρτίου 2018. Στην έκθεση αξιολογήθηκε η πρόοδος της Τσεχικής Δημοκρατίας όσον αφορά την εφαρμογή των συστάσεων ανά χώρα που εκδόθηκαν από το Συμβούλιο στις 11 Ιουλίου 2017 (3), η συνέχεια που δόθηκε στις συστάσεις ανά χώρα που είχαν εκδοθεί κατά τα προηγούμενα έτη και η πρόοδος της Τσεχικής Δημοκρατίας ως προς την επίτευξη των εθνικών στόχων στο πλαίσιο της στρατηγικής «Ευρώπη 2020».

                  (3)

                  Στις 30 Απριλίου 2018, η Τσεχική Δημοκρατία υπέβαλε το εθνικό πρόγραμμα μεταρρυθμίσεων για το 2018 και το πρόγραμμα σύγκλισης για το 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

                  (4)

                  Οι σχετικές συστάσεις ανά χώρα ελήφθησαν υπόψη στον προγραμματισμό των Ευρωπαϊκών Διαρθρωτικών και Επενδυτικών Ταμείων (ΕΔΕΤ) για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (4), όταν είναι αναγκαίο για τη στήριξη της εφαρμογής των σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις στην οικεία συμφωνία εταιρικής σχέσης και στα σχετικά προγράμματα. Η Επιτροπή έχει παράσχει περαιτέρω λεπτομέρειες σχετικά με το πώς θα μπορούσε να κάνει χρήση της διάταξης αυτής σε κατευθυντήριες γραμμές για την εφαρμογή των μέτρων που συνδέουν την αποτελεσματικότητα των ΕΔΕΤ με την υγιή οικονομική διακυβέρνηση.

                  (5)

                  Η Τσεχική Δημοκρατία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Στο πρόγραμμα σύγκλισης για το 2018 η κυβέρνηση σχεδιάζει την επίτευξη δημοσιονομικού πλεονάσματος σε ονομαστικούς όρους κατά την περίοδο 2018-2021. Ο μεσοπρόθεσμος δημοσιονομικός στόχος —που συνίσταται σε διαρθρωτικό έλλειμμα ύψους 1,0 % του ΑΕΠ — εξακολουθεί να τηρείται με ένα περιθώριο απόκλισης καθ' όλη την περίοδο του προγράμματος. Σύμφωνα με το πρόγραμμα σύγκλισης για το 2018, ο δείκτης χρέους της γενικής κυβέρνησης ως προς το ΑΕΠ αναμένεται να μειωθεί σταδιακά στο 29,9 % το 2021. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευλογοφανές. Οι κίνδυνοι όσον αφορά την επίτευξη των δημοσιονομικών στόχων φαίνονται σε γενικές γραμμές ισορροπημένοι, ενώ αναμένεται ανάκαμψη των δημόσιων επενδύσεων και περαιτέρω αύξηση των μισθών του δημόσιου τομέα. Με βάση τις εαρινές προβλέψεις της Επιτροπής του 2018, το διαρθρωτικό ισοζύγιο προβλέπεται να υποχωρήσει περίπου στο 0,9 % του ΑΕΠ το 2018 και στο 0,2 % του ΑΕΠ το 2019, παραμένοντας σε επίπεδο καλύτερο σε σχέση με τον μεσοπρόθεσμο δημοσιονομικό στόχο. Γενικά, το Συμβούλιο είναι της γνώμης ότι η Τσεχική Δημοκρατία προβλέπεται να συμμορφωθεί με τις διατάξεις του Συμφώνου Σταθερότητας και Ανάπτυξης το 2018 και το 2019.

                  (6)

                  Η Τσεχική Δημοκρατία εξακολουθεί να εμφανίζει μέτριους κινδύνους για τη δημοσιονομική βιωσιμότητα μακροπρόθεσμα. Ενώ το κόστος της γήρανσης του πληθυσμού αποτελεί πρόκληση για την ιατροφαρμακευτική και τη μακροχρόνια περίθαλψη, οι αλλαγές στο συνταξιοδοτικό σύστημα χρήζουν ιδιαίτερης προσοχής. Οι επικαιροποιημένες προβολές των δαπανών που συνδέονται με τη γήρανση του πληθυσμού δείχνουν αύξηση μεγαλύτερη από αυτήν που αναφέρεται στην έκθεση για τη δημογραφική γήρανση του 2015. Οι συνταξιοδοτικές δαπάνες αναμένεται να αυξηθούν από το 8,2 % του ΑΕΠ το 2016 στο 10,9 % του ΑΕΠ το 2070. Η αναμενόμενη αυτή μεγαλύτερη αύξηση των συνταξιοδοτικών δαπανών αντικατοπτρίζει κυρίως τον καθορισμό του ανώτατου νόμιμου ορίου ηλικίας συνταξιοδότησης στα 65 έτη. Πράγματι, η ευθυγράμμιση του προσδόκιμου ζωής με τη νόμιμη ηλικία συνταξιοδότησης δεν είναι αυτόματη· αντιθέτως, το ανώτατο όριο θα επανεξετάζεται κάθε πέντε έτη από την κυβέρνηση, με έναρξη από το 2019. Δεδομένου ότι επαφίεται στην διακριτική ευχέρεια της κυβέρνησης, οι τρέχουσες προβολές των συνταξιοδοτικών δαπανών δεν λαμβάνουν υπόψη τις εν λόγω επανεξετάσεις της ηλικίας συνταξιοδότησης. Επιπλέον, η τιμαριθμική αναπροσαρμογή των συντάξεων είναι πλέον πιο γενναιόδωρη, λαμβάνοντας υπόψη το 50 % της αύξησης των πραγματικών μισθών αντί του 33 % της αύξησης των πραγματικών μισθών που ίσχυε προηγουμένως. Ο αντίκτυπος των αλλαγών αυτών στις δαπάνες ανέρχεται σε 2 εκατοστιαίες μονάδες του ΑΕΠ το 2070. Οι περαιτέρω αλλαγές που είναι επί του παρόντος υπό συζήτηση, όπως η αύξηση του βασικού ποσού της σύνταξης και οι υψηλότερες συντάξεις για τους συνταξιούχους μεγαλύτερης ηλικίας, επιδεινώνουν επίσης τους δείκτες βιωσιμότητας. Όσον αφορά τις δημόσιες δαπάνες για την ιατροφαρμακευτική περίθαλψη, μακροπρόθεσμα προβλέπεται να αυξηθούν κατά 1,1 εκατοστιαίες μονάδες του ΑΕΠ, πάνω από την εκτιμώμενη μέση αύξηση κατά 0,9 εκατοστιαίες μονάδες για την Ένωση. Στο πλαίσιο αυτό, υπάρχουν ενδείξεις μη αποδοτικής χρήσης των πόρων στη νοσοκομειακή και εξωνοσοκομειακή περίθαλψη.

                  (7)

                  Ο νέος νόμος περί δημοσιονομικής ευθύνης που τέθηκε σε εφαρμογή στις αρχές του 2017 έχει ενισχύσει σημαντικά το δημοσιονομικό πλαίσιο της Τσεχικής Δημοκρατίας και ίδρυσε ανεξάρτητο δημοσιονομικό συμβούλιο. Ένα σχέδιο νόμου σχετικά με τους ανεξάρτητους λογιστικούς ελέγχους βρίσκεται επί του παρόντος στη διαδικασία διυπηρεσιακής υποβολής παρατηρήσεων και έχει ως στόχο να διευθετήσει την εκκρεμή μεταφορά της οδηγίας 2011/85/ΕΕ του Συμβουλίου στο εθνικό δίκαιο (5).

                  (8)

                  Η Εθνική Τράπεζα της Τσεχικής Δημοκρατίας μπορεί να καθορίζει μακροπροληπτικά όρια παροχής ενυπόθηκων δανείων, με χαρακτήρα σύστασης, αλλά οι εξουσίες της για την επιβολή κυρώσεων είναι περιορισμένες, διότι δεν διαθέτει επίσημη εξουσία επιβολής. Παρόλο που οι τσεχικές τράπεζες συμμορφώνονται με ορισμένα όρια σε συνολικό επίπεδο, δεν τηρούν πλήρως τις κατευθυντήριες γραμμές της Εθνικής Τράπεζας της Τσεχικής Δημοκρατίας του 2016. Τα δεσμευτικά νομοθετικά όρια είναι πιθανό να αυξήσουν το επίπεδο συμμόρφωσης των τσεχικών τραπεζών, διασφαλίζοντας τη χρηματοπιστωτική σταθερότητα και τη μείωση των κινδύνων για τους δανειολήπτες. Μια νομοθετική πρόταση για την τροποποίηση του νόμου σχετικά με την Εθνική Τράπεζα της Τσεχικής Δημοκρατίας αναμένεται να συζητηθεί στο κοινοβούλιο το 2018.

                  (9)

                  Η Τσεχική Δημοκρατία εξακολουθεί να αντιμετωπίζει προκλήσεις όσον αφορά τη βελτίωση της διαφάνειας και της αποδοτικότητας των δημόσιων συμβάσεων και την πρόληψη της διαφθοράς. Παρόλο που έχουν ληφθεί μέτρα για τη βελτίωση του πλαισίου που διέπει τις δημόσιες συμβάσεις, το επίπεδο ανταγωνισμού εξακολουθεί να αποτελεί πηγή ανησυχίας, καθώς σχεδόν το ήμισυ του συνόλου των δημόσιων διαγωνισμών καταλήγει σε διαδικασία με μία και μόνη προσφορά. Ταυτόχρονα, η θέσπιση της υποχρεωτικής χρήσης ηλεκτρονικών διαδικασιών θα μπορούσε να αυξήσει τη διαφάνεια και την αποτελεσματικότητα. Οι τσεχικές αρχές έχουν επενδύσει στην κρατική πλατφόρμα ηλεκτρονικών δημόσιων συμβάσεων («Εθνικό Ηλεκτρονικό Εργαλείο»), η οποία θα πρέπει να καταστεί ολοένα και πιο αξιόπιστη και φιλική προς τον χρήστη, συμπληρωματικά προς τις ιδιωτικές πλατφόρμες που εξυπηρετούν την τσεχική αγορά. Υπάρχουν ακόμη σημαντικά περιθώρια για την άρση των διοικητικών εμποδίων και την αξιοποίηση των δυνατοτήτων των συγκεντρωτικών και στρατηγικών δημόσιων συμβάσεων με σκοπό την καλύτερη αξιοποίηση των δημόσιων πόρων. Τόσο οι κεντρικές όσο και οι τοπικές αρχές έχουν αρχίσει να αναλαμβάνουν στοχευμένες πρωτοβουλίες για την κατάρτιση προσωπικού που συμμετέχει σε διαδικασίες σύναψης συμβάσεων. Ωστόσο, η καθιέρωση μέτρων για κοινές προμήθειες και η απόκτηση εμπειρογνωσίας σε ορισμένους τομείς εξακολουθούν να αποτελούν μείζονες προκλήσεις. Επιπλέον, η διαφθορά και η δωροδοκία συνεχίζουν να προκαλούν ανησυχία στις επιχειρήσεις και το κοινό. Αν και έχουν θεσπιστεί αρκετές σημαντικές μεταρρυθμίσεις της στρατηγικής για την καταπολέμηση της διαφθοράς, ορισμένοι τομείς εξακολουθούν να μην συμπεριλαμβάνονται.

                  (10)

                  Παρόλο που οι επιδόσεις της ηλεκτρονικής διακυβέρνησης παραμένουν κάτω από τον μέσο όρο της Ένωσης, έχουν θεσπιστεί σχετικά νομοθετικά μέτρα, ώστε να εξασφαλιστεί η αύξηση της προσβασιμότητας και της διαθεσιμότητας των υπηρεσιών αυτών. Ορισμένες πρωτοβουλίες μεγάλης κλίμακας αναμένεται να τεθούν σε εφαρμογή το 2018, αλλά η επιτυχία τους θα εξαρτηθεί από την ικανότητα των αρχών να αυξήσουν την ευαισθητοποίηση του κοινού και να παράσχουν λύσεις φιλικές προς τον χρήστη.

                  (11)

                  Ορισμένες διοικητικές και κανονιστικές επιβαρύνσεις αποτελούν τροχοπέδη για τις επενδύσεις. Αυτές οι επιβαρύνσεις αφορούν κυρίως τις οικοδομικές άδειες και τη φορολογική πολυπλοκότητα. Αναγνωρίζεται, ωστόσο, ότι οι αρχές ενέκριναν τροποποίηση του νόμου περί κατασκευών, που απλουστεύει τη διαδικασία χορήγησης οικοδομικών αδειών, συμπεριλαμβάνοντας την εκτίμηση περιβαλλοντικών επιπτώσεων στην χωροταξική απόφαση ή στην κοινή χωροταξική και οικοδομική άδεια. Ωστόσο, εξακολουθεί να είναι ασαφές κατά πόσον αυτό θα μπορούσε επίσης να εξορθολογίσει τις διαδικασίες για τα μεγάλα έργα υποδομών, δεδομένου ότι διάφορες άλλες άδειες δεν έχουν συμπεριληφθεί σε αυτό το σύστημα κοινής αδειοδότησης. Στο Κοινοβούλιο συζητείται επί του παρόντος η τροποποίηση της ισχύουσας νομοθεσίας που διέπει την κατασκευή υποδομών στον τομέα των μεταφορών. Αν και έχουν πραγματοποιηθεί αλλαγές στο φορολογικό σύστημα με σκοπό τη βελτίωση της είσπραξης των φόρων, η φορολογική νομοθεσία και οι φορολογικοί συντελεστές καταλαμβάνουν υψηλότερη θέση στον κατάλογο των ζητημάτων που προκαλούν ανησυχία ως προβληματικοί τομείς για την επιχειρηματική δραστηριότητα. Η νέα κυβέρνηση έχει υποδείξει πιθανές αλλαγές προκειμένου να αυξήσει τη διαφάνεια και να απλουστεύσει το φορολογικό σύστημα, μεταξύ των οποίων τις συνεχιζόμενες εργασίες για τον εκσυγχρονισμό της νομοθεσίας περί φόρου εισοδήματος. Το κόστος συμμόρφωσης έχει αυξηθεί ελαφρώς και παραμένει πάνω από τον μέσο όρο της Ένωσης. Αν και αποφέρει πρόσθετα φορολογικά έσοδα, η δήλωση ελέγχου φόρου προστιθεμένης αξίας έχει αυξήσει τον χρόνο που χρειάζεται για τη συμμόρφωση με τις φορολογικές απαιτήσεις. Παρά τη σημαντική μείωση των ωρών που απαιτούνταν για τη συμμόρφωση με τον φορολογικό κώδικα σε σύγκριση με το παρελθόν, η Τσεχική Δημοκρατία εξακολουθεί να βρίσκεται στα υψηλότερα όρια της κλίμακας. Επιπλέον, οι νέοι μειωμένοι συντελεστές ΦΠΑ ενδέχεται να αυξήσουν την πολυπλοκότητα του συστήματος φόρου προστιθέμενης αξίας, ιδίως για τις μικρές και μεσαίες επιχειρήσεις.

                  (12)

                  Ενώ η τσεχική οικονομία μεταβαίνει προς δραστηριότητες μεγαλύτερης έντασης γνώσης, αρκετά εμπόδια εξακολουθούν να αποτελούν τροχοπέδη για την ανάπτυξη ενός συστήματος έρευνας και καινοτομίας με καλές επιδόσεις. Η αύξηση των επιχειρηματικών επενδύσεων στην έρευνα και ανάπτυξη (Ε&Α) οφείλεται κυρίως στις άμεσες ξένες επενδύσεις. Οι δαπάνες Ε&Α των εγχώριων επιχειρήσεων μειώθηκαν τα τελευταία δύο έτη. Παρά τις σημαντικές δημόσιες επενδύσεις στην Ε&Α, η Τσεχική Δημοκρατία υστερεί όσον αφορά την ποιότητα της δημόσιας επιστημονικής της βάσης. Λήφθηκαν μέτρα πολιτικής για να δημιουργηθούν δεσμοί μεταξύ των πανεπιστημίων και των επιχειρήσεων, καθώς και για να βελτιωθούν οι επιδόσεις της δημόσιας επιστημονικής βάσης, αλλά τα αποτελέσματα μέχρι στιγμής είναι περιορισμένα, ενώ οι μεταρρυθμίσεις δεν έχουν ακόμη εφαρμοστεί πλήρως. Επιπλέον, η διακυβέρνηση του συστήματος έρευνας και καινοτομίας παραμένει κατακερματισμένη.

                  (13)

                  Η ποιοτική εκπαίδευση και κατάρτιση χωρίς αποκλεισμούς είναι πρωταρχικής σημασίας λόγω της αυξανόμενης συμφόρησης στην τσεχική αγορά εργασίας. Οι εκπαιδευτικές επιδόσεις εξακολουθούν να επηρεάζονται σε μεγάλο βαθμό από το κοινωνικοοικονομικό υπόβαθρο των μαθητών. Τα μέτρα για μια εκπαίδευση χωρίς αποκλεισμούς δεν έχουν ακόμη εφαρμοστεί πλήρως, ιδίως για τα παιδιά Ρομά. Οι ελλείψεις καταρτισμένων εκπαιδευτικών, σε συνδυασμό με τις δημογραφικές προβολές, υποδεικνύουν ότι θα μπορούσε να καταστεί πιο δύσκολη η πρόσληψη και η διατήρηση εκπαιδευτικών. Το σχεδιαζόμενο νέο σύστημα σταδιοδρομίας των εκπαιδευτικών, που θα συνέδεε τη συνεχή επαγγελματική εξέλιξη, τη σταδιοδρομία και τους μισθούς, δεν εγκρίθηκε από το κοινοβούλιο. Οι μισθοί των εκπαιδευτικών παραμένουν χαμηλοί σε σύγκριση με τους μισθούς άλλων εργαζομένων τριτοβάθμιας εκπαίδευσης, αλλά προβλέπονται περαιτέρω αυξήσεις μισθών κατά τα επόμενα έτη. Ως εκ τούτου, το επάγγελμα του εκπαιδευτικού εξακολουθεί να είναι σχετικά μη ελκυστικό για τους ταλαντούχους νέους. Τέλος, η επιτυχία της μεταρρύθμισης για τον περιορισμό των αποκλεισμών στην εκπαίδευση (που θεσπίστηκε το 2016 με τη στήριξη του Ευρωπαϊκού Κοινωνικού Ταμείου) θα εξαρτηθεί από τη διαθεσιμότητα επαρκούς και βιώσιμης εθνικής χρηματοδότησης, την περαιτέρω κατάρτιση των εκπαιδευτικών και του βοηθητικού εκπαιδευτικού προσωπικού, καθώς και την αύξηση της ευαισθητοποίησης του κοινού όσον αφορά τα οφέλη της εκπαίδευσης χωρίς αποκλεισμούς.

                  (14)

                  Η Τσεχική Δημοκρατία καταγράφει υψηλές επιδόσεις στην αγορά εργασίας. Η απασχόληση αυξήθηκε σταθερά τα τελευταία έξι έτη και η ανεργία έχει μειωθεί σημαντικά. Παρ' όλα αυτά, το δυναμικό των γυναικών, των ατόμων χαμηλής ειδίκευσης και των ατόμων με αναπηρία εξακολουθεί να μην αξιοποιείται επαρκώς. Υπό το πρίσμα των ελλείψεων εργατικού δυναμικού, υπάρχει σαφές περιθώριο για την αύξηση της συμμετοχής τους στην αγορά εργασίας. Το χάσμα απασχόλησης και οι μισθολογικές διαφορές μεταξύ των δύο φύλων εξακολουθούν να βρίσκονται σε υψηλά επίπεδα παρά τα πρόσφατα μέτρα που κατέστησαν πιο ευέλικτη τη γονική άδεια και αύξησαν τον αριθμό των εγκαταστάσεων παιδικής φροντίδας. Το ποσοστό απασχόλησης των γυναικών συνεχίζει να είναι πολύ χαμηλότερο από το αντίστοιχο ποσοστό των ανδρών. Η μητρότητα εξακολουθεί να έχει σημαντικό αντίκτυπο στη συμμετοχή στην αγορά εργασίας, γεγονός που συνδέεται με τη χαμηλή διαθεσιμότητα οικονομικά προσιτής παιδικής φροντίδας, τις γονικές άδειες μεγάλης διάρκειας, την περιορισμένη χρήση ευέλικτων ρυθμίσεων εργασίας και την έλλειψη εγκαταστάσεων μακροχρόνιας περίθαλψης. Το 2016, μόλις το 4,7 % των παιδιών ηλικίας κάτω των τριών ετών βρισκόταν σε επίσημες δομές παιδικής φροντίδας. Παρόλο που αντιπροσωπεύουν μικρό ποσοστό του πληθυσμού, το ποσοστό απασχόλησης των ατόμων χαμηλής ειδίκευσης είναι πολύ χαμηλότερο από το αντίστοιχο ποσοστό των ατόμων μεσαίας και υψηλής ειδίκευσης. Ομοίως, το ποσοστό απασχόλησης των ατόμων με αναπηρία είναι κάτω από τον μέσο όρο της Ένωσης, παρά το πρωτοφανές χαμηλό γενικό ποσοστό ανεργίας και τις ελλείψεις στην αγορά εργασίας. Το γεγονός αυτό θα μπορούσε να αποτελέσει κίνητρο για να αξιοποιηθεί το ανεκμετάλλευτο δυναμικό των ατόμων με αναπηρία. Λόγω περιορισμένης ικανότητας, οι δημόσιες υπηρεσίες απασχόλησης αδυνατούν επί του παρόντος να παράσχουν εξατομικευμένη, συνεχή στήριξη στα άτομα που αναζητούν εργασία. Η αύξηση της ικανότητας των δημόσιων υπηρεσιών απασχόλησης να προσεγγίζουν και να ενεργοποιούν αυτές τις ομάδες, σε συνδυασμό με αποτελεσματικές και καλά στοχευμένες ενεργητικές πολιτικές για την αγορά εργασίας, καθώς και με εξατομικευμένες υπηρεσίες, θα συμβάλει στην αύξηση της συμμετοχής των εν λόγω ομάδων. Οι πρωτοβουλίες για την αναβάθμιση των δεξιοτήτων (που θα καλύπτουν και τις ψηφιακές δεξιότητες) θα μπορούσαν να βελτιώσουν την πρόσβαση στην αγορά εργασίας.

                  (15)

                  Στο πλαίσιο του Ευρωπαϊκού Εξαμήνου του 2018, η Επιτροπή προέβη σε ολοκληρωμένη ανάλυση της οικονομικής πολιτικής της Τσεχικής Δημοκρατίας και τη δημοσίευσε στην έκθεση του 2018 για τη χώρα. Επίσης, αξιολόγησε το πρόγραμμα σταθερότητας για το 2018 και το εθνικό πρόγραμμα σύγκλισης για το 2018, καθώς και τη συνέχεια που δόθηκε στις συστάσεις που είχαν απευθυνθεί προς την Τσεχική Δημοκρατία κατά τα προηγούμενα έτη. Η Επιτροπή έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Τσεχική Δημοκρατία, αλλά και τον βαθμό συμμόρφωσής τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

                  (16)

                  Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης για το 2018 και είναι της γνώμης (6) ότι η Τσεχική Δημοκρατία αναμένεται να συμμορφωθεί με το Σύμφωνο Σταθερότητας και Ανάπτυξης.

            ΣΥΝΙΣΤΑ στην Τσεχική Δημοκρατία να λάβει μέτρα το 2018 και το 2019 προκειμένου:

                  1.

                  Να βελτιώσει τη μακροπρόθεσμη δημοσιονομική βιωσιμότητα, ιδίως του συνταξιοδοτικού συστήματος. Να αντιμετωπίσει τις αδυναμίες των πρακτικών στον τομέα των δημόσιων συμβάσεων, ιδίως καθιστώντας δυνατό τον ανταγωνισμό με βάση την ποιότητα και εφαρμόζοντας μέτρα κατά της διαφθοράς.

                  2.

                  Να μειώσει τη διοικητική επιβάρυνση των επενδύσεων, μεταξύ άλλων επισπεύδοντας τις διαδικασίες αδειοδότησης για έργα υποδομών. Να εξαλείψει τα εμπόδια που αποτελούν τροχοπέδη για την έρευνα, την ανάπτυξη και την καινοτομία, ιδίως αυξάνοντας την ικανότητα καινοτομίας των εγχώριων επιχειρήσεων. Να ενισχύσει την ικανότητα του εκπαιδευτικού συστήματος να παρέχει ποιοτική εκπαίδευση χωρίς αποκλεισμούς, προωθώντας, μεταξύ άλλων, το επάγγελμα του εκπαιδευτικού. Να ενθαρρύνει την απασχόληση των γυναικών, των ατόμων χαμηλής ειδίκευσης και των ατόμων με αναπηρία, μεταξύ άλλων βελτιώνοντας την αποτελεσματικότητα των ενεργητικών πολιτικών για την αγορά εργασίας.

         Βρυξέλλες, 13 Ιουλίου 2018.

               Για το Συμβούλιο

               Ο Πρόεδρος

            H. LÖGER

         (1)  ΕΕ L 209 της 2.8.1997, σ. 1.

         (2)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

         (3)  ΕΕ C 261 της 9.8.2017, σ. 1.

         (4)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (ΕΕ L 347 της 20.12.2013, σ. 320).

         (5)  Οδηγία 2011/85/ΕΕ του Συμβουλίου, της 8ης Νοεμβρίου 2011, σχετικά με τις απαιτήσεις για τα δημοσιονομικά πλαίσια των κρατών μελών (ΕΕ L 306, 23.11.2011, σ. 41).

         (6)  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97.


title: Σύσταση του Συμβουλίου, της 13ης Ιουλίου 2018, σχετικά με το εθνικό πρόγραμμα μεταρρυθμίσεων του Ηνωμένου Βασιλείου για το 2018 και τη διατύπωση γνώμης του Συμβουλίου σχετικά με το πρόγραμμα σύγκλισης του Ηνωμένου Βασιλείου για το 2018

text:
               10.9.2018

               EL

               Επίσημη Εφημερίδα της Ευρωπαϊκής Ένωσης

               C 320/119

      ΣΫΣΤΑΣΗ ΤΟΥ ΣΥΜΒΟΥΛΊΟΥ
      της 13ης Ιουλίου 2018
      σχετικά με το εθνικό πρόγραμμα μεταρρυθμίσεων του Ηνωμένου Βασιλείου για το 2018 και τη διατύπωση γνώμης του Συμβουλίου σχετικά με το πρόγραμμα σύγκλισης του Ηνωμένου Βασιλείου για το 2018
      (2018/C 320/27)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 9 παράγραφος 2,
      Έχοντας υπόψη τη σύσταση της Ευρωπαϊκής Επιτροπής,
      Έχοντας υπόψη τα ψηφίσματα του Ευρωπαϊκού Κοινοβουλίου,
      Έχοντας υπόψη τα συμπεράσματα του Ευρωπαϊκού Συμβουλίου,
      Έχοντας υπόψη τη γνώμη της Επιτροπής Απασχόλησης,
      Έχοντας υπόψη τη γνώμη της Οικονομικής και Δημοσιονομικής Επιτροπής,
      Έχοντας υπόψη τη γνώμη της Επιτροπής Κοινωνικής Προστασίας,
      Έχοντας υπόψη τη γνώμη της Επιτροπής Οικονομικής Πολιτικής,
      Εκτιμώντας τα ακόλουθα:

                  (1)

                  Στις 22 Νοεμβρίου 2017, η Επιτροπή ενέκρινε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 σχετικά με τον συντονισμό των οικονομικών πολιτικών. Έλαβε δεόντως υπόψη τον ευρωπαϊκό πυλώνα κοινωνικών δικαιωμάτων, που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (2), η Επιτροπή ενέκρινε επίσης την έκθεση του μηχανισμού επαγρύπνησης, στην οποία το Ηνωμένο Βασίλειο δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

                  (2)

                  Η έκθεση χώρας του 2018 για το Ηνωμένο Βασίλειο δημοσιεύθηκε στις 7 Μαρτίου 2018. Στην έκθεση αξιολογήθηκε η πρόοδος του Ηνωμένου Βασιλείου όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 11 Ιουλίου 2017 (3), η συνέχεια που δόθηκε στις ειδικές ανά χώρα συστάσεις που είχαν εκδοθεί κατά τα προηγούμενα έτη και η πρόοδος του Ηνωμένου Βασιλείου ως προς την επίτευξη των εθνικών στόχων της στρατηγικής «Ευρώπη 2020».

                  (3)

                  Στις 29 Μαρτίου 2017 το Ηνωμένο Βασίλειο κοινοποίησε στο Ευρωπαϊκό Συμβούλιο την πρόθεσή του να αποχωρήσει από την Ευρωπαϊκή Ένωση. Εκτός αν καθοριστεί άλλη ημερομηνία με επικυρωμένη συμφωνία αποχώρησης ή αν το Ευρωπαϊκό Συμβούλιο, σύμφωνα με το άρθρο 50 παράγραφος 3 της Συνθήκης για την Ευρωπαϊκή Ένωση και σε συμφωνία με το Ηνωμένο Βασίλειο, αποφασίσει ομόφωνα ότι οι Συνθήκες θα παύσουν να ισχύουν σε μεταγενέστερη ημερομηνία, το σύνολο του πρωτογενούς και του παράγωγου δικαίου της Ένωσης θα παύσει να ισχύει στο Ηνωμένο Βασίλειο από την 30ή Μαρτίου 2019, ώρα 00:00 π.μ. Κεντρικής Ευρώπης (CET). Εκείνη τη χρονική στιγμή το Ηνωμένο Βασίλειο θα καταστεί «τρίτη χώρα». Βρίσκονται σε εξέλιξη διαπραγματεύσεις προκειμένου να διασφαλισθεί μια εύτακτη αποχώρηση, συμπεριλαμβανομένης μεταβατικής περιόδου έως το τέλος του 2020, κατά τη διάρκεια της οποίας το δίκαιο της Ένωσης θα εξακολουθεί να εφαρμόζεται και στο Ηνωμένο Βασίλειο.

                  (4)

                  Στις 30 Απριλίου 2018, το Ηνωμένο Βασίλειο υπέβαλε το εθνικό πρόγραμμα μεταρρυθμίσεων για το 2018 και το πρόγραμμα σύγκλισης για το 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

                  (5)

                  Οι σχετικές ειδικές ανά χώρα συστάσεις ελήφθησαν υπόψη κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων («ΕΔΕΤ») για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (4), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες για τον τρόπο με τον οποίο θα κάνει χρήση αυτής της διάταξης σε κατευθυντήριες οδηγίες σχετικά με την εφαρμογή των μέτρων που συνδέουν την αποτελεσματικότητα των ΕΔΕΤ με τη χρηστή οικονομική διακυβέρνηση.

                  (6)

                  Το Ηνωμένο Βασίλειο υπάγεται επί του παρόντος στο προληπτικό σκέλος του συμφώνου Σταθερότητας και Ανάπτυξης και υπόκειται στον μεταβατικό κανόνα για το χρέος. Στο πρόγραμμα σύγκλισης για το 2017-2018, η κυβέρνηση αναμένει ότι το ονομαστικό έλλειμμα θα μειωθεί από 2,2 % του ΑΕΠ το 2017-2018 σε 1,8 % του ΑΕΠ το 2018-2019 και σε 1,7 % του ΑΕΠ το 2019-2020. Το πρόγραμμα σύγκλισης δεν περιλαμβάνει μεσοπρόθεσμο δημοσιονομικό στόχο. Σύμφωνα με το πρόγραμμα σύγκλισης, ο δείκτης χρέους της γενικής κυβέρνησης ως ποσοστό του ΑΕΠ αναμένεται γενικά να σταθεροποιηθεί στο 85,5 % περίπου από το 2017-2018 έως το 2019-2020 και εν συνεχεία να μειωθεί στο 84,8 % του ΑΕΠ το 2021-2022. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευλογοφανές. Αν και τα μέτρα που χρειάζονται για τη στήριξη των προβλεπόμενων στόχων για το έλλειμμα γενικά περιγράφονται επαρκώς, οι αυξανόμενες πιέσεις για τις δημόσιες δαπάνες σε διάφορους τομείς υπονομεύουν τη σχεδιαζόμενη μείωση του ελλείμματος.

                  (7)

                  Στις 11 Ιουλίου 2017, το Συμβούλιο συνέστησε στο Ηνωμένο Βασίλειο να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών (5) δεν θα υπερβεί το 1,8 % το 2018-2019, ποσοστό που αντιστοιχεί σε ετήσια διαρθρωτική προσαρμογή ύψους 0,6 % του ΑΕΠ. Ταυτόχρονα, το Συμβούλιο ανέφερε ότι θα πρέπει να λαμβάνεται υπόψη η επίτευξη δημοσιονομικού προσανατολισμού που να συμβάλλει τόσο στην ενίσχυση της εν εξελίξει ανάκαμψης όσο και στη διασφάλιση της βιωσιμότητας των δημόσιων οικονομικών του Ηνωμένου Βασιλείου. Με βάση τις εαρινές προβλέψεις της Επιτροπής του 2018, υπάρχει κίνδυνος κάποιας απόκλισης από τις απαιτήσεις του προληπτικού σκέλους το 2018-2019.

                  (8)

                  Το 2019-2020 λόγω δείκτη χρέους της γενικής κυβέρνησης του Ηνωμένου Βασιλείου άνω του 60 % του ΑΕΠ και προβλεπόμενου κενού παραγωγής της τάξης του 0,4 %, ο ονομαστικός ρυθμός αύξησης των καθαρών πρωτογενών δημόσιων δαπανών δεν θα πρέπει να υπερβεί το 1,6 %, σύμφωνα με τη διαρθρωτική προσαρμογή ύψους 0,6 % του ΑΕΠ που προκύπτει από τον από κοινού συμφωνηθέντα πίνακα απαιτήσεων βάσει του Συμφώνου Σταθερότητας και Ανάπτυξης. Σε περίπτωση αμετάβλητων πολιτικών, το Ηνωμένο Βασίλειο προβλέπεται να συμμορφωθεί με την απαίτηση το 2019-2020. Εκ πρώτης όψεως, το Ηνωμένο Βασίλειο προβλέπεται να συμμορφωθεί με τον μεταβατικό κανόνα για το χρέος το 2018-2019 και το 2019-2020, ως αποτέλεσμα της επιτρεπόμενης ετήσιας απόκλισης της τάξης του 0,25 %. Γενικά, το Συμβούλιο είναι της γνώμης ότι το Ηνωμένο Βασίλειο πρέπει να είναι έτοιμο να λάβει περαιτέρω μέτρα από το 2018-2019 ώστε να συμμορφωθεί με τις διατάξεις του συμφώνου Σταθερότητας και Ανάπτυξης.

                  (9)

                  Η ετήσια καθαρή προσφορά στέγης εξακολουθεί να αυξάνεται, εν μέσω μιας σειράς κυβερνητικών πρωτοβουλιών για την τόνωση της αγοράς κατοικίας και μιας κυκλικής ανάκαμψης. Ωστόσο, εξακολουθεί να είναι πολύ χαμηλότερη από τις εκτιμήσεις της ζήτησης και το Ηνωμένο Βασίλειο εξακολουθεί να αντιμετωπίζει σημαντική πρόκληση όσον αφορά την παροχή επαρκών κατοικιών. Αυτό συνδέεται με την πολύ αυστηρή και περίπλοκη νομοθετική ρύθμιση της αγοράς γης. Η έλλειψη στέγης και το υψηλό κόστος στέγασης είναι ιδιαίτερα προβλήματα σε περιοχές με υψηλή και αυξανόμενη ζήτηση, όπως π.χ. εντός και πέριξ των αστικών κέντρων. Η κυβέρνηση αναγνωρίζει το πρόβλημα και έχει θέσει φιλόδοξους στόχους για την αύξηση της προσφοράς κατά τα επόμενα έτη. Ταυτόχρονα, η κυβέρνηση επιβεβαίωσε τη δέσμευσή της όσον αφορά τον περιορισμό της ανάπτυξης γύρω από τα αστικά κέντρα. Η ιδιοκτησία κατοικίας από νεώτερα άτομα έχει μειωθεί σημαντικά, γεγονός που συμβάλει στην ανισότητα μεταξύ των γενεών.

                  (10)

                  Η παραγωγικότητα της εργασίας είναι χαμηλή και στάσιμη. Μεγάλα τμήματα της οικονομίας έχουν συγκριτικά χαμηλές επιδόσεις όσον αφορά τις βασικές κινητήριες δυνάμεις της παραγωγικότητας — τις δεξιότητες, τις επενδύσεις και τις αποτελεσματικές επιχειρηματικές διαδικασίες. Το οδικό, το σιδηροδρομικό και το αεροπορικό δίκτυο του Ηνωμένου Βασιλείου αντιμετωπίζουν επίσης σημαντικές και αυξανόμενες πιέσεις όσον αφορά τη χωρητικότητά τους.

                  (11)

                  Παρόλο που τα επίσημα στοιχεία για την αγορά εργασίας εξακολουθούν να είναι θετικά σύμφωνα με τις περισσότερες παραμέτρους μέτρησης, συνεχίζουν να υπάρχουν ανησυχίες σχετικά με την ποιότητα ορισμένων θέσεων εργασίας. Αυτό συνδέεται με ζητήματα που άπτονται της ανάπτυξης δεξιοτήτων, ορισμένων μη τυπικών μορφών εργασίας, των αποδοχών, της παραγωγικότητας, του ποσοστού συμμετοχής στην αγορά εργασίας και της φτώχειας του ενεργού πληθυσμού. Υπήρξαν σημαντικές ανακοινώσεις πολιτικής και εξελίξεις σχετικά με όλα αυτά τα ζητήματα. Η συνοχή στις εν λόγω σχετικές πολιτικές είναι υψίστης σημασίας. Όσον αφορά τις δεξιότητες, μεγαλύτερη έμφαση μέχρι σήμερα έχει δοθεί στη μαθητεία και στις μεταρρυθμίσεις της τεχνικής εκπαίδευσης. Η έμφαση στην ποιότητα και των δύο θα μπορούσε να παράσχει ένα βιώσιμο πολλαπλασιαστικό αποτέλεσμα για την κοινωνία και την οικονομία. Το Ηνωμένο Βασίλειο είναι από τα κράτη μέλη που ήδη πληρούν πάνω από τα δύο τρίτα του σχεδίου κριτηρίων του ευρωπαϊκού πλαισίου για ποιοτικά και αποτελεσματικά προγράμματα μαθητείας και, ως εκ τούτου, ο καθορισμός και η παρακολούθηση ποιοτικών στόχων, π.χ. μέσω της παρακολούθησης της σταδιοδρομίας των αποφοίτων, είναι εφικτός. Πόροι ανάλογοι με εκείνους που προορίζονται για τα προγράμματα μαθητείας, καθώς και το νέο πρόγραμμα T-Levels για άτομα που εγκαταλείπουν πρόωρα το σχολείο, είναι απαραίτητοι για τη δια βίου μάθηση, ιδίως για όσους είναι παγιδευμένοι σε απασχόληση εισαγωγικού επιπέδου.

                  (12)

                  Χρειάζεται επίσης να δοθεί προσοχή στα ζητήματα κοινωνικής προστασίας και ένταξης κατά τα επόμενα στάδια. Έχουν δρομολογηθεί μεταρρυθμίσεις στις υπηρεσίες παιδικής φροντίδας, αλλά ίσως απαιτείται αυξημένη παροχή, ιδίως για παιδιά ηλικίας κάτω των τριών ετών. Ο αντίκτυπος ορισμένων μεταρρυθμίσεων και περικοπών στον τομέα της κοινωνικής πρόνοιας δεν έχει γίνει ακόμη πλήρως αισθητός, ιδίως για τις οικογένειες των εργαζομένων.

                  (13)

                  Στο πλαίσιο του Ευρωπαϊκού Εξαμήνου του 2018, η Επιτροπή προέβη σε ολοκληρωμένη ανάλυση της οικονομικής πολιτικής του Ηνωμένου Βασιλείου και τη δημοσίευσε στην έκθεση του 2018 για τη χώρα. Επίσης, αξιολόγησε το πρόγραμμα σύγκλισης για το 2018, το εθνικό πρόγραμμα μεταρρυθμίσεων για το 2018 και τη συνέχεια που δόθηκε στις συστάσεις που είχαν απευθυνθεί προς το Ηνωμένο Βασίλειο κατά τα προηγούμενα έτη. Η Επιτροπή έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στο Ηνωμένο Βασίλειο αλλά και τον βαθμό συμμόρφωσής τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

                  (14)

                  Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης για το 2018 και η γνώμη (6) του αποτυπώνεται ιδίως στη σύσταση 1 κατωτέρω,

            ΣΥΝΙΣΤΑ στο Ηνωμένο Βασίλειο να λάβει μέτρα το 2018 και το 2019 προκειμένου:

                  1.

                  Να διασφαλίσει ότι, το 2019-2020, ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 1,6 %, ποσοστό που αντιστοιχεί σε ετήσια διαρθρωτική προσαρμογή ύψους 0,6 % του ΑΕΠ.

                  2.

                  Να τονώσει την προσφορά στέγης, ιδίως σε τομείς με υψηλότερη ζήτηση, μεταξύ άλλων μέσω περαιτέρω μεταρρυθμίσεων του πολεοδομικού συστήματος.

                  3.

                  Να αντιμετωπίσει τις ανάγκες για δεξιότητες και πρόοδο θέτοντας στόχους όσον αφορά την ποιότητα και την αποτελεσματικότητα των προγραμμάτων μαθητείας και επενδύοντας περισσότερο στην αναβάθμιση των δεξιοτήτων όσων ανήκουν ήδη στο εργατικό δυναμικό.

         Βρυξέλλες, 13 Ιουλίου 2018.

               Για το Συμβούλιο

               Ο Πρόεδρος

            H. LÖGER

         (1)  ΕΕ L 209 της 2.8.1997, σ. 1.

         (2)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

         (3)  ΕΕ C 261 της 9.8.2017, σ. 1.

         (4)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

         (5)  Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα, τόσο στο σκέλος των εσόδων όσο και στο σκέλος των δαπανών συμψηφίζονται.

         (6)  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97.


title: Σύσταση του Ευρωπαϊκού Συμβουλίου Συστημικού Κινδύνου, της 16ης Ιουλίου 2018, που τροποποιεί τη σύσταση ΕΣΚΤ/2015/2 σχετικά με την αξιολόγηση των διασυνοριακών επιδράσεων των μέτρων μακροπροληπτικής πολιτικής και την εθελοντική εφαρμογή τους στη βάση της αμοιβαιότητας (ΕΣΣΚ/2018/5)

text:
               21.9.2018

               EL

               Επίσημη Εφημερίδα της Ευρωπαϊκής Ένωσης

               C 338/1

      ΣΫΣΤΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ ΣΥΣΤΗΜΙΚΟΫ ΚΙΝΔΫΝΟΥ
      της 16ης Ιουλίου 2018
      που τροποποιεί τη σύσταση ΕΣΚΤ/2015/2 σχετικά με την αξιολόγηση των διασυνοριακών επιδράσεων των μέτρων μακροπροληπτικής πολιτικής και την εθελοντική εφαρμογή τους στη βάση της αμοιβαιότητας
      (ΕΣΣΚ/2018/5)
      (2018/C 338/01)
      ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1), και ιδίως το άρθρο 3 και τα άρθρα 16 έως 18,
      Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για τα πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (2), και ιδίως το άρθρο 458 παράγραφος 8,
      Έχοντας υπόψη την απόφαση ΕΕΣΚ/2011/1 του Ευρωπαϊκού Συμβουλίου Συστημικού Κινδύνου, της 20ής Ιανουαρίου 2011, για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου (3), και ιδίως τα άρθρα 18 έως 20,
      Εκτιμώντας τα ακόλουθα:

                  (1)

                  Προκειμένου για τη διασφάλιση αποτελεσματικών και συνεπών εθνικών μέτρων μακροπροληπτικής πολιτικής, είναι σημαντικό να συμπληρωθεί η υποχρεωτική αμοιβαιότητα που απαιτεί το δίκαιο της Ένωσης με την εθελοντική εφαρμογή των εν λόγω μέτρων στη βάση της αμοιβαιότητας.

                  (2)

                  Σκοπός του πλαισίου εθελοντικής εφαρμογής μέτρων μακροπροληπτικής πολιτικής στη βάση της αμοιβαιότητας, το οποίο καθορίζεται στη σύσταση ΕΣΣΚ/2015/2 του Ευρωπαϊκού Συμβουλίου Συστημικού Κινδύνου (4), είναι να διασφαλίζει ότι οποιοδήποτε μέτρο μακροπροληπτικής πολιτικής βασίζεται σε χρηματοδοτικό άνοιγμα και ενεργοποιείται σε ορισμένο κράτος μέλος εφαρμόζεται στα υπόλοιπα κράτη μέλη στη βάση της αμοιβαιότητας.

                  (3)

                  Η σύσταση ΕΣΣΚ/2017/4 του Ευρωπαϊκού Συμβουλίου Συστημικού Κινδύνου (5) συστήνει στην οικεία αρχή εφαρμογής, κατά την υποβολή στο Ευρωπαϊκό Συμβούλιο Συστημικού Κινδύνου (ΕΣΣΚ) αιτήματος εφαρμογής στη βάση της αμοιβαιότητας, να προτείνει μέγιστη τιμή ορίου σημαντικότητας, κάτω από την οποία το άνοιγμα μεμονωμένου φορέα παροχής χρηματοπιστωτικών υπηρεσιών στον μακροπροληπτικό κίνδυνο που εντοπίζεται στη χώρα εφαρμογής του μέτρου μακροπροληπτικής πολιτικής από την αρχή εφαρμογής μπορεί να θεωρείται ήσσονος σημασίας. Εφόσον το κρίνει απαραίτητο, η μόνιμη ομάδα αξιολόγησης του ΕΣΣΚ, η οποία συστάθηκε βάσει της απόφασης ΕΣΣΚ/2015/4 του Ευρωπαϊκού Συμβουλίου Συστημικού Κινδύνου (6), μπορεί να προτείνει διαφορετικό κατώτατο όριο.

                  (4)

                  Από τις 30 Απριλίου 2018, πιστωτικά ιδρύματα που έχουν αδειοδοτηθεί στο Βέλγιο και χρησιμοποιούν την προσέγγιση της εσωτερικής διαβάθμισης για τον υπολογισμό των κεφαλαιακών απαιτήσεών τους υπόκεινται, δυνάμει του άρθρου 458 παράγραφος 2 στοιχείο δ) σημείο vi) του κανονισμού (ΕΕ) αριθ. 575/2013, σε προσαύξηση στάθμισης κινδύνου για ανοίγματα λιανικής τραπεζικής που εξασφαλίζονται με υποθήκες ακίνητης περιουσίας ευρισκόμενης στη βελγική επικράτεια, η οποία αποτελείται από: α) πάγια προσαύξηση στάθμισης κινδύνου πέντε εκατοστιαίων μονάδων· και β) αναλογική προσαύξηση στάθμισης κινδύνου η οποία συνίσταται σε κλάσμα (33 εκατοστιαίες μονάδες) του σταθμισμένου ως προς το άνοιγμα μέσου όρου των συντελεστών στάθμισης κινδύνων.

                  (5)

                  Κατόπιν αιτήματος του Βελγίου στο ΕΣΣΚ βάσει του άρθρου 458 παράγραφος 8 του κανονισμού (ΕΕ) αριθ. 575/2013 και προκειμένου να αποφευχθούν αρνητικές διασυνοριακές επιδράσεις υπό τη μορφή διαρροών και κανονιστικού αρμπιτράζ που θα μπορούσαν να προκύψουν από την εφαρμογή του μέτρου μακροπροληπτικής πολιτικής που εφαρμόζεται στο Βέλγιο δυνάμει του άρθρου 458 παράγραφος 2 στοιχείο δ) σημείο vi) του κανονισμού (ΕΕ) αριθ. 575/2013, το γενικό συμβούλιο του ΕΣΣΚ αποφάσισε να συμπεριλάβει το εν λόγω μέτρο στον κατάλογο των μέτρων μακροπροληπτικής πολιτικής που συνιστώνται προς εφαρμογή στη βάση της αμοιβαιότητας σύμφωνα με τη σύσταση ΕΣΣΚ/2015/2.

                  (6)

                  Συνεπώς, η σύσταση ΕΣΣΚ/2015/2 θα πρέπει να τροποποιηθεί αναλόγως,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

         ΤΡΟΠΟΠΟΙΗΣΕΙΣ

      Η σύσταση ΕΣΣΚ/2015/2 τροποποιείται ως εξής:

                  1.

                  στην ενότητα 1, η επιμέρους σύσταση Γ σημείο 1 αντικαθίσταται από το ακόλουθο κείμενο:

                              «1.

                              Συνιστάται στις οικείες αρχές να εφαρμόζουν στη βάση της αμοιβαιότητας τα μέτρα μακροπροληπτικής πολιτικής τα οποία θεσπίζουν άλλες οικείες αρχές και των οποίων την εφαρμογή στη βάση της αμοιβαιότητας συνιστά το ΕΣΣΚ. Συνιστάται η εφαρμογή των ακόλουθων μέτρων στη βάση της αμοιβαιότητας, όπως αυτά ειδικότερα περιγράφονται στο παράρτημα Α.
                              Εσθονία:

                                          —

                                          απόθεμα ασφαλείας συστημικού κινδύνου μίας εκατοστιαίας μονάδας, εφαρμοζόμενο σύμφωνα με το άρθρο 133 της οδηγίας 2013/36/ΕΕ στα εγχώρια ανοίγματα όλων των πιστωτικών ιδρυμάτων που έχουν αδειοδοτηθεί στην Εσθονία·

                                    Φινλανδία:

                                          —

                                          κατώτατος μέσος συντελεστής στάθμισης κινδύνου 15 εκατοστιαίων μονάδων, εφαρμοζόμενος δυνάμει του άρθρου 458 παράγραφος 2 στοιχείο δ) σημείο vi) του κανονισμού (ΕΕ) αριθ. 575/2013 σε πιστωτικά ιδρύματα που έχουν αδειοδοτηθεί στη Φινλανδία και χρησιμοποιούν την προσέγγιση εσωτερικών διαβαθμίσεων (Internal Ratings Based Approach - IRB) για τον υπολογισμό των εποπτικών κεφαλαιακών απαιτήσεών τους προκειμένου για στεγαστικά δάνεια εξασφαλιζόμενα με υποθήκη επί κατοικιών ευρισκόμενων στη Φινλανδία·

                                    Βέλγιο:

                                          —

                                          προσαύξηση στάθμισης κινδύνου για ανοίγματα λιανικής τραπεζικής που εξασφαλίζονται με υποθήκες ακίνητης περιουσίας ευρισκόμενης στη βελγική επικράτεια, εφαρμοζόμενη δυνάμει του άρθρου 458 παράγραφος 2 στοιχείο δ) σημείο vi) του κανονισμού (ΕΕ) αριθ. 575/2013 σε πιστωτικά ιδρύματα που έχουν αδειοδοτηθεί στο Βέλγιο και χρησιμοποιούν την προσέγγιση IRB για τον υπολογισμό των κεφαλαιακών απαιτήσεών τους, η οποία αποτελείται από:

                                                      α)

                                                      πάγια προσαύξηση στάθμισης κινδύνου πέντε εκατοστιαίων μονάδων· και

                                                      β)

                                                      αναλογική προσαύξηση στάθμισης κινδύνου η οποία συνίσταται σε 33 εκατοστιαίες μονάδες του σταθμισμένου ως προς το άνοιγμα μέσου όρου του συντελεστή στάθμισης κινδύνου που εφαρμόζεται στο χαρτοφυλάκιο ανοιγμάτων λιανικής τραπεζικής τα οποία εξασφαλίζονται με υποθήκες ακίνητης περιουσίας ευρισκόμενης στη βελγική επικράτεια.»·

                  2.

                  το παράρτημα αντικαθίσταται από το παράρτημα της παρούσας σύστασης.

         Φρανκφούρτη, 16 Ιουλίου 2018.

            Francesco MAZZAFERRO

               Προϊστάμενος της Γραμματείας του ΕΣΣΚ,

               εξ ονόματος του Γενικού Συμβουλίου του ΕΣΣΚ

         (1)  ΕΕ L 331 της 15.12.2010, σ. 1.

         (2)  ΕΕ L 176 της 27.6.2013, σ. 1.

         (3)  ΕΕ C 58 της 24.2.2011, σ. 4.

         (4)  Σύσταση ΕΣΣΚ/2015/2 του Ευρωπαϊκού Συμβουλίου Συστημικού Κινδύνου, της 15ης Δεκεμβρίου 2015, σχετικά με την αξιολόγηση των διασυνοριακών επιδράσεων των μέτρων μακροπροληπτικής πολιτικής και την εθελοντική εφαρμογή τους στη βάση της αμοιβαιότητας (ΕΕ C 97 της 12.3.2016, σ. 9).

         (5)  Σύσταση ΕΣΣΚ/2017/4 του Ευρωπαϊκού Συμβουλίου Συστημικού Κινδύνου, της 20ής Οκτωβρίου 2017, που τροποποιεί τη σύσταση ΕΣΣΚ/2015/2 σχετικά με την αξιολόγηση των διασυνοριακών επιδράσεων των μέτρων μακροπροληπτικής πολιτικής και την εθελοντική εφαρμογή τους στη βάση της αμοιβαιότητας (ΕΕ C 431 της 15.12.2017, σ. 1).

         (6)  Απόφαση ΕΣΣΚ/2015/4 του Ευρωπαϊκού Συμβουλίου Συστημικού Κινδύνου, της 16ης Δεκεμβρίου 2015, σχετικά με πλαίσιο συντονισμού για την κοινοποίηση εθνικών μέτρων μακροπροληπτικής πολιτικής από τις οικείες αρχές, την έκδοση γνωμών και συστάσεων από το ΕΣΣΚ και την κατάργηση της απόφασης ΕΣΣΚ/2014/2 (ΕΕ C 97 της 12.3.2016, σ. 28).

         ΠΑΡΆΡΤΗΜΑ
         «

                  Παράρτημα

                     Εσθονία

                        Απόθεμα ασφαλείας συστημικού κινδύνου μίας εκατοστιαίας μονάδας, εφαρμοζόμενο σύμφωνα με το άρθρο 133 της οδηγίας 2013/36/ΕΕ στα εγχώρια ανοίγματα όλων των πιστωτικών ιδρυμάτων που έχουν αδειοδοτηθεί στην Εσθονία.

                  I.   Περιγραφή του μέτρου

                              1.

                              Το εσθονικό μέτρο συνίσταται στην εφαρμογή ποσοστού αποθέματος ασφαλείας συστημικού κινδύνου μίας εκατοστιαίας μονάδας στα εγχώρια ανοίγματα όλων των πιστωτικών ιδρυμάτων που είναι αδειοδοτημένα στην Εσθονία, σύμφωνα με το άρθρο 133 της οδηγίας 2013/36/ΕΕ.

                        II.   Εφαρμογή στη βάση της αμοιβαιότητας

                              2.

                              Συνιστάται στις οικείες αρχές των κρατών μελών που έχουν ενσωματώσει το άρθρο 134 της οδηγίας 2013/36/ΕΕ στο εθνικό τους δίκαιο η εφαρμογή, στη βάση της αμοιβαιότητας, του εσθονικού μέτρου όσον αφορά τα ανοίγματα στην Εσθονία πιστωτικών ιδρυμάτων αδειοδοτημένων στην επικράτειά τους δυνάμει του άρθρου 134 παράγραφος 1 της οδηγίας 2013/36/ΕΕ. Για τους σκοπούς της παρούσας παραγράφου ισχύει η προθεσμία που ειδικότερα προβλέπεται στην επιμέρους σύσταση Γ σημείο 3.

                              3.

                              Συνιστάται στις οικείες αρχές των κρατών μελών που δεν έχουν ενσωματώσει το άρθρο 134 της οδηγίας 2013/36/ΕΕ στο εθνικό τους δίκαιο η εφαρμογή, στη βάση της αμοιβαιότητας, του εσθονικού μέτρου όσον αφορά τα ανοίγματα στην Εσθονία πιστωτικών ιδρυμάτων αδειοδοτημένων στην επικράτειά τους σύμφωνα με την επιμέρους σύσταση Γ σημείο 2. Συνιστάται στις οικείες αρχές η λήψη του ισοδύναμου μέτρου εντός έξι μηνών.

                     Φινλανδία

                        Ειδικός ανά πιστωτικό ίδρυμα κατώτατος μέσος συντελεστής στάθμισης κινδύνου 15 %, τον οποίο εφαρμόζουν πιστωτικά ιδρύματα που χρησιμοποιούν την προσέγγιση των εσωτερικών διαβαθμίσεων (Internal Ratings Based Approach - IRB) (εφεξής τα “πιστωτικά ιδρύματα που χρησιμοποιούν την προσέγγιση IRB”) δυνάμει του άρθρου 458 παράγραφος 2 στοιχείο δ) σημείο vi) του κανονισμού (ΕΕ) αριθ. 575/2013 προκειμένου για στεγαστικά δάνεια εξασφαλιζόμενα με υποθήκη επί κατοικιών ευρισκόμενων στη Φινλανδία.

                  I.   Περιγραφή του μέτρου

                              1.

                              Το φινλανδικό μέτρο, το οποίο εφαρμόζεται δυνάμει του άρθρου 458 παράγραφος 2 στοιχείο δ) σημείο vi) του κανονισμού (ΕΕ) αριθ. 575/2013, συνίσταται σε ειδικό ανά πιστωτικό ίδρυμα κατώτατο μέσο συντελεστή στάθμισης κινδύνου 15 % και αφορά πιστωτικά ιδρύματα που χρησιμοποιούν την προσέγγιση IRB, σε επίπεδο χαρτοφυλακίου, προκειμένου για στεγαστικά δάνεια εξασφαλιζόμενα με υποθήκη επί κατοικιών ευρισκόμενων στη Φινλανδία.

                        II.   Εφαρμογή στη βάση της αμοιβαιότητας

                              2.

                              Δυνάμει του άρθρου 458 παράγραφος 5 του κανονισμού (ΕΕ) αριθ. 575/2013 συνιστάται στις οικείες αρχές των εμπλεκόμενων κρατών μελών η εφαρμογή, στη βάση της αμοιβαιότητας, του φινλανδικού μέτρου στα χαρτοφυλάκια στεγαστικών δανείων των πιστωτικών ιδρυμάτων που χρησιμοποιούν την προσέγγιση IRB, τα οποία εξασφαλίζονται με υποθήκη επί κατοικιών ευρισκόμενων στη Φινλανδία και εκδίδονται από υποκαταστήματα στη Φινλανδία και αδειοδοτημένα στην επικράτειά τους. Για τους σκοπούς της παρούσας παραγράφου ισχύει η προθεσμία που ειδικότερα προβλέπεται στην επιμέρους σύσταση Γ σημείο 3.

                              3.

                              Συνιστάται ακόμη στις οικείες αρχές η εφαρμογή, στη βάση της αμοιβαιότητας, του φινλανδικού μέτρου στα χαρτοφυλάκια δανείων λιανικής των πιστωτικών ιδρυμάτων που χρησιμοποιούν την προσέγγιση IRB, τα οποία εξασφαλίζονται με υποθήκη επί κατοικιών ευρισκόμενων στη Φινλανδία και εκδίδονται σε διασυνοριακή βάση από πιστωτικά ιδρύματα εγκατεστημένα στην οικεία χώρα. Για τους σκοπούς της παρούσας παραγράφου ισχύει η προθεσμία που ειδικότερα προβλέπεται στην επιμέρους σύσταση Γ σημείο 3.

                              4.

                              Συνιστάται στις οικείες αρχές, σύμφωνα με την επιμέρους σύσταση Γ σημείο 2 και κατόπιν διαβούλευσης με το ΕΣΣΚ, να εφαρμόζουν το διαθέσιμο στη χώρα τους μέτρο μακροπροληπτικής πολιτικής που εξασφαλίζει το πλέον ισοδύναμο αποτέλεσμα σε σχέση με το ανωτέρω μέτρο που συστήνεται προς εφαρμογή στη βάση της αμοιβαιότητας, περιλαμβανομένων των εποπτικών μέτρων και εξουσιών που προβλέπονται στον τίτλο VII, κεφάλαιο 2, τμήμα IV της οδηγίας 2013/36/ΕΕ. Συνιστάται στις οικείες αρχές η λήψη του ισοδύναμου μέτρου εντός τεσσάρων μηνών.

                        III.   Όριο σημαντικότητας

                              5.

                              Το μέτρο συμπληρώνεται από τη θέσπιση μέγιστης τιμής ορίου σημαντικότητας 1 δισεκατ. ευρώ για ανοίγματα στην αγορά ενυπόθηκων στεγαστικών δανείων στη Φινλανδία, ρύθμιση η οποία σκοπό έχει να λειτουργεί ως πυξίδα σε σχέση με την ενδεχομένη εφαρμογή της αρχής de minimis από τα κράτη μέλη που εφαρμόζουν το μέτρο στη βάση της αμοιβαιότητας.

                              6.

                              Σύμφωνα με το τμήμα 2.2.1 της σύστασης ΕΣΣΚ/2015/2, οι οικείες αρχές του ενδιαφερόμενου κράτους μέλους μπορούν να απαλλάσσουν επιμέρους πιστωτικά ιδρύματα που χρησιμοποιούν την προσέγγιση IRB και έχουν ήσσονος σημασίας χαρτοφυλάκια στεγαστικών δανείων λιανικής εξασφαλιζόμενων με υποθήκη επί κατοικιών ευρισκόμενων στη Φινλανδία, ήτοι χαρτοφυλάκια κάτω του ορίου σημαντικότητας του 1 δισεκατ. ευρώ. Στην περίπτωση αυτή θα πρέπει να παρακολουθούν τη σημαντικότητα των ανοιγμάτων και συνιστάται να εφαρμόζουν το οικείο μέτρο στη βάση της αμοιβαιότητας όταν πιστωτικό ίδρυμα που χρησιμοποιεί την προσέγγιση IRB υπερβαίνει το κατώτατο όριο του 1 δισεκατ. ευρώ.

                              7.

                              Σε περίπτωση που δεν υπάρχουν πιστωτικά ιδρύματα που χρησιμοποιούν την προσέγγιση IRB, τα οποία να έχουν αδειοδοτηθεί σε άλλα κράτη μέλη και να διαθέτουν υποκαταστήματα στη Φινλανδία ή να παρέχουν απευθείας χρηματοπιστωτικές υπηρεσίες στη Φινλανδία, με ανοίγματα άνω του 1 δισεκατ. ευρώ στη φινλανδική αγορά ενυπόθηκων δανείων, οι οικείες αρχές των εμπλεκόμενων κρατών μελών μπορούν με απόφασή τους, σύμφωνα με το τμήμα 2.2.1 της σύστασης ΕΣΣΚ/2015/2, να μην εφαρμόζουν το οικείο μέτρο στη βάση της αμοιβαιότητας. Στην περίπτωση αυτή οι οικείες αρχές θα πρέπει να παρακολουθούν τη σημαντικότητα των ανοιγμάτων και συνιστάται να εφαρμόζουν το μέτρο στη βάση της αμοιβαιότητας όταν ορισμένο πιστωτικό ίδρυμα που χρησιμοποιεί την προσέγγιση IRB υπερβαίνει το κατώτατο όριο του 1 δισεκατ. ευρώ.

                     Βέλγιο

                        Προσαύξηση στάθμισης κινδύνου για ανοίγματα λιανικής τραπεζικής που εξασφαλίζονται με υποθήκες ακίνητης περιουσίας ευρισκόμενης στη βελγική επικράτεια, επιβαλλόμενη σε πιστωτικά ιδρύματα που έχουν αδειοδοτηθεί στο Βέλγιο και χρησιμοποιούν την προσέγγιση IRB, η οποία εφαρμόζεται δυνάμει του άρθρου 458 παράγραφος 2 στοιχείο δ) σημείο vi) του κανονισμού (ΕΕ) αριθ. 575/2013. Η προσαύξηση αποτελείται από δύο συνιστώσες:

                              α)

                                    πάγια προσαύξηση στάθμισης κινδύνου πέντε εκατοστιαίων μονάδων· και

                              β)

                                    αναλογική προσαύξηση στάθμισης κινδύνου η οποία συνίσταται σε 33 εκατοστιαίες μονάδες του σταθμισμένου ως προς το άνοιγμα μέσου όρου του συντελεστή στάθμισης κινδύνου που εφαρμόζεται στο χαρτοφυλάκιο ανοιγμάτων λιανικής τραπεζικής τα οποία εξασφαλίζονται με υποθήκες ακίνητης περιουσίας ευρισκόμενης στη βελγική επικράτεια.

                        I.   Περιγραφή του μέτρου

                              1.

                              Το βελγικό μέτρο, το οποίο εφαρμόζεται δυνάμει του άρθρου 458 παράγραφος 2 στοιχείο δ) σημείο vi) του κανονισμού (ΕΕ) αριθ. 575/2013 και επιβάλλεται σε πιστωτικά ιδρύματα που έχουν αδειοδοτηθεί στο Βέλγιο και χρησιμοποιούν την προσέγγιση IRB, συνίσταται σε προσαύξηση στάθμισης κινδύνου για ανοίγματα λιανικής τραπεζικής που εξασφαλίζονται με υποθήκες ακίνητης περιουσίας ευρισκόμενης στη βελγική επικράτεια και αποτελείται από δύο συνιστώσες:

                                          α)

                                          Η πρώτη συνιστώσα αφορά αύξηση ύψους πέντε εκατοστιαίων μονάδων του συντελεστή στάθμισης κινδύνου για ανοίγματα λιανικής τραπεζικής που εξασφαλίζονται με υποθήκες ακίνητης περιουσίας ευρισκόμενης στη βελγική επικράτεια προκύπτουσα κατόπιν υπολογισμού του δεύτερου τμήματος της προσαύξησης στάθμισης κινδύνου σύμφωνα με το στοιχείο β).

                                          β)

                                          Η δεύτερη συνιστώσα αφορά αύξηση κατά 33 εκατοστιαίες μονάδες του συντελεστή στάθμισης κινδύνου του σταθμισμένου ως προς το άνοιγμα μέσου όρου των συντελεστών στάθμισης κινδύνου που εφαρμόζονται στο χαρτοφυλάκιο ανοιγμάτων λιανικής τραπεζικής που εξασφαλίζονται με υποθήκες ακίνητης περιουσίας ευρισκόμενης στη βελγική επικράτεια. Ο σταθμισμένος ως προς το άνοιγμα μέσος όρος αποτελεί τον μέσο όρο των συντελεστών στάθμισης κινδύνου των επιμέρους δανείων υπολογιζόμενου σύμφωνα με το άρθρο 154 του κανονισμού (ΕΕ) αριθ. 575/2013 και σταθμισμένου με βάση την οικεία αξία ανοίγματος.

                        II.   Εφαρμογή στη βάση της αμοιβαιότητας

                              2.

                              Δυνάμει του άρθρου 458 παράγραφος 5 του κανονισμού (ΕΕ) αριθ. 575/2013 συνιστάται στις οικείες αρχές των εμπλεκόμενων κρατών μελών η εφαρμογή, στη βάση της αμοιβαιότητας, του βελγικού μέτρου σε εγκατεστημένα στο Βέλγιο υποκαταστήματα πιστωτικών ιδρυμάτων αδειοδοτημένων στην επικράτειά τους, τα οποία χρησιμοποιούν την προσέγγιση IRB, εντός της προθεσμίας που ειδικότερα προβλέπεται στην επιμέρους σύσταση Γ σημείο 3.

                              3.

                              Συνιστάται στις οικείες αρχές η εφαρμογή, στη βάση της αμοιβαιότητας, του βελγικού μέτρου σε αδειοδοτημένα στην επικράτειά τους πιστωτικά ιδρύματα που χρησιμοποιούν την προσέγγιση IRB και έχουν άμεσα ανοίγματα λιανικής τραπεζικής εξασφαλιζόμενα με υποθήκες επί ακίνητης περιουσίας ευρισκόμενης στη βελγική επικράτεια. Σύμφωνα με την επιμέρους σύσταση Γ σημείο 2, συνιστάται στις οικείες αρχές να εφαρμόζουν το ίδιο μέτρο με αυτό που έχει εφαρμοστεί στο Βέλγιο από την αρχή εφαρμογής εντός της προθεσμίας που ειδικότερα προβλέπεται στην επιμέρους σύσταση Γ σημείο 3.

                              4.

                              Εφόσον το νομικό τους σύστημα δεν διαθέτει το ίδιο μέτρο μακροπροληπτικής πολιτικής, συνιστάται στις οικείες αρχές, κατόπιν διαβούλευσης με το ΕΣΣΚ, να εφαρμόζουν το διαθέσιμο στη χώρα τους μέτρο μακροπροληπτικής πολιτικής που εξασφαλίζει το πλέον ισοδύναμο αποτέλεσμα σε σχέση με το ανωτέρω μέτρο που συστήνεται προς εφαρμογή στη βάση της αμοιβαιότητας, περιλαμβανομένων των εποπτικών μέτρων και εξουσιών που προβλέπονται στον τίτλο VII, κεφάλαιο 2, τμήμα IV της οδηγίας 2013/36/ΕΕ. Συνιστάται στις οικείες αρχές η λήψη του ισοδύναμου μέτρου το αργότερο εντός τεσσάρων μηνών από τη δημοσίευση της παρούσας σύστασης στην Επίσημη Εφημερίδα της Ευρωπαϊκής Ένωσης.

                        III.   Όριο σημαντικότητας

                              5.

                              Το μέτρο συμπληρώνεται από τη θέσπιση ειδικής ανά πιστωτικό ίδρυμα μέγιστης τιμής ορίου σημαντικότητας 2 δισεκατ. ευρώ με σκοπό να λειτουργεί ως πυξίδα σε σχέση με την ενδεχόμενη εφαρμογή της αρχής de minimis από τις οικείες αρχές που εφαρμόζουν το μέτρο στη βάση της αμοιβαιότητας.

                              6.

                              Σύμφωνα με το τμήμα 2.2.1 της σύστασης ΕΣΣΚ/2015/2, οι οικείες αρχές του ενδιαφερόμενου κράτους μέλους μπορούν να απαλλάσσουν επιμέρους αδειοδοτημένα στην επικράτειά τους πιστωτικά ιδρύματα που χρησιμοποιούν την προσέγγιση IRB και έχουν ήσσονος σημασίας ανοίγματα λιανικής τραπεζικής, κάτω του ορίου σημαντικότητας των 2 δισεκατ. ευρώ, τα οποία εξασφαλίζονται με υποθήκες ακίνητης περιουσίας ευρισκόμενης στη βελγική επικράτεια. Κατά την εφαρμογή του ορίου σημαντικότητας, οι οικείες αρχές θα πρέπει να παρακολουθούν τη σημαντικότητα των ανοιγμάτων και συνιστάται να εφαρμόζουν το βελγικό μέτρο σε εθνικό επίπεδο αδειοδοτημένα επιμέρους πιστωτικά ιδρύματα, τα οποία είχαν προηγουμένως τύχει απαλλαγής, όταν δεν παραβιάζεται το όριο σημαντικότητας των 2 δισεκατ. ευρώ.

                              7.

                              Σε περίπτωση που δεν υπάρχουν πιστωτικά ιδρύματα αδειοδοτημένα στα ενδιαφερόμενα κράτη μέλη με υποκαταστήματα εγκατεστημένα στο Βέλγιο ή τα οποία έχουν άμεσα ανοίγματα λιανικής τραπεζικής τα οποία εξασφαλίζονται με υποθήκες ακίνητης περιουσίας ευρισκόμενης στη βελγική επικράτεια και τα οποία χρησιμοποιούν την προσέγγιση IRB και έχουν ανοίγματα ύψους τουλάχιστον 2 δισεκατ. ευρώ στη βελγική αγορά οικιστικών ακινήτων, οι οικείες αρχές των εμπλεκόμενων κρατών μελών μπορούν με απόφασή τους, σύμφωνα με το τμήμα 2.2.1 της σύστασης ΕΣΣΚ/2015/2, να μην εφαρμόζουν το βελγικό μέτρο στη βάση της αμοιβαιότητας. Στην περίπτωση αυτή οι οικείες αρχές θα πρέπει να παρακολουθούν τη σημαντικότητα των ανοιγμάτων και συνιστάται να εφαρμόζουν το βελγικό μέτρο στη βάση της αμοιβαιότητας όταν ορισμένο πιστωτικό ίδρυμα που χρησιμοποιεί την προσέγγιση IRB υπερβαίνει το κατώτατο όριο των 2 δισεκατ. ευρώ.

                              8.

                              Σύμφωνα με το τμήμα 2.2.1 της σύστασης ΕΣΣΚ/2015/2, το όριο σημαντικότητας των 2 δισεκατ. ευρώ αποτελεί συνιστώμενο μέγιστο επίπεδο ορίου. Οι οικείες αρμόδιες αρχές που εφαρμόζουν μέτρα στη βάση της αμοιβαιότητας μπορούν, συνεπώς, αντί της εφαρμογής του συνιστώμενου ορίου να ορίζουν χαμηλότερο όριο για τη δικαιοδοσία τους εφόσον κρίνεται κατάλληλο ή να τα εφαρμόζουν χωρίς όριο σημαντικότητας.

            ».


title: Σύσταση της Ευρωπαϊκής Κεντρικής Τράπεζας, της 19ης Οκτωβρίου 2018, προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της De Nederlandsche Bank (ΕΚΤ/2018/25)

text:
               30.10.2018

               EL

               Επίσημη Εφημερίδα της Ευρωπαϊκής Ένωσης

               C 394/1

      ΣΫΣΤΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
      της 19ης Οκτωβρίου 2018
      προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της De Nederlandsche Bank
      (ΕΚΤ/2018/25)
      (2018/C 394/01)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 27.1,
      Εκτιμώντας τα ακόλουθα:

                  (1)

                  Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών των κρατών μελών με νόμισμα το ευρώ ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

                  (2)

                  Η θητεία της Deloitte Accountants BV, σημερινών εξωτερικών ελεγκτών της De Nederlandsche Bank, λήγει μετά το πέρας του ελέγχου για το οικονομικό έτος 2018. Είναι επομένως αναγκαίος ο διορισμός εξωτερικών ελεγκτών από το οικονομικό έτος 2019.

                  (3)

                  Η De Nederlandsche Bank επέλεξε την εταιρεία KPMG Accountants NV ως εξωτερικούς της ελεγκτές για τα οικονομικά έτη 2019 έως 2022, με τη δυνατότητα παράτασης της θητείας τους σε ετήσια βάση έως το οικονομικό έτος 2025,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
      Συνιστάται ο διορισμός της KPMG Accountants NV ως εξωτερικών ελεγκτών της De Nederlandsche Bank για τα οικονομικά έτη 2019 έως 2022, με τη δυνατότητα παράτασης της θητείας τους σε ετήσια βάση έως το οικονομικό έτος 2025.

         Φρανκφούρτη, 19 Οκτωβρίου 2018.

               Ο πρόεδρος της ΕΚΤ

            Mario DRAGHI


title: Σύσταση της Ευρωπαϊκής Κεντρικής Τράπεζας, της 25ης Ιουλίου 2019, προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Central Bank of Malta (ΕΚΤ/2019/24)

text:
               21.8.2019

               EL

               Επίσημη Εφημερίδα της Ευρωπαϊκής Ένωσης

               C 283/1

      ΣΥΣΤΑΣΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
      της 25ης Ιουλίου 2019
      προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Central Bank of Malta
      (ΕΚΤ/2019/24)
      (2019/C 283/01)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 27.1,
      Εκτιμώντας τα ακόλουθα:

                  (1)

                  Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών των κρατών μελών με νόμισμα το ευρώ ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

                  (2)

                  Η θητεία της PricewaterhouseCoopers, σημερινών εξωτερικών ελεγκτών της Central Bank of Malta, λήγει μετά το πέρας του ελέγχου για το οικονομικό έτος 2018. Είναι επομένως αναγκαίος ο διορισμός εξωτερικών ελεγκτών από το οικονομικό έτος 2019.

                  (3)

                  Η Central Bank of Malta επέλεξε την εταιρεία KPMG ως εξωτερικούς της ελεγκτές για τα οικονομικά έτη 2019 έως 2025,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
      Συνιστάται ο διορισμός της KPMG ως εξωτερικών ελεγκτών της Central Bank of Malta για τα οικονομικά έτη 2019 έως 2025.

         Φρανκφούρτη, 25 Ιουλίου 2019.

               Ο Πρόεδρος της ΕΚΤ

            Mario DRAGHI